	การวิจัยครั้งนี้มีวัตถุประสงค์เพื่อศึกษาและเปรียบเทียบการส่งเสริมคุณธรรมพื้นฐานสำหรับนักเรียนระดับมัธยมศึกษาตอนต้น  สังกัดสำนักงานเขตพื้นที่การศึกษาชลบุรี เขต 1 จำแนกตามตำแหน่ง  ประสบการณ์การทำงาน และลักษณะของโรงเรียนที่ปฏิบัติงาน  กลุ่มตัวอย่างที่ใช้ในการศึกษาวิจัยครั้งนี้  ประกอบด้วย  ผู้บริหาร  จำนวน  78  คน  และครู  จำนวน  170  คน  สังกัดสำนักงานเขตพื้นที่การศึกษาชลบุรี เขต 1 ได้มาโดยการสุ่มแบบแบ่งชั้น  (Stratified  sampling)  เครื่องมือที่ใช้ในการเก็บรวบรวมข้อมูลเป็นแบบสอบถามชนิดมาตราส่วนประมาณค่า  5  ระดับ สถิติที่ใช้ในการวิเคราะห์ข้อมูล  ได้แก่  ค่าร้อยละ  คะแนนเฉลี่ย  ค่าความเบี่ยงเบนมาตรฐาน  การทดสอบค่าที  (t-test)  แบบ  Independent  Samples
	ผลการวิจัยพบว่า
	1.  การส่งเสริมคุณธรรมพื้นฐานสำหรับนักเรียนระดับมัธยมศึกษาตอนต้น ของสำนักงานเขตพื้นที่การศึกษาชลบุรี เขต 1 ในภาพรวมอยู่ในระดับมากที่สุด  เรียงตามลำดับคะแนนเฉลี่ยจากมากไปหาน้อย  ได้แก่  ด้านความสุภาพ  ด้านความซื่อสัตย์  ด้านความมีน้ำใจ  ความมีวินัย  ความขยัน  ความสะอาด  ความประหยัด  และด้านความสามัคคี  
	2.  การเปรียบเทียบการส่งเสริมคุณธรรมพื้นฐานสำหรับนักเรียนระดับมัธยมศึกษาตอนต้น สังกัดสำนักงานเขตพื้นที่การศึกษาชลบุรี  เขต 1  จำแนกตามตำแหน่ง  ประสบการณ์การทำงาน และลักษณะของโรงเรียนที่ปฏิบัติงาน  พบว่า  แตกต่างกันอย่างไม่มีนัยสำคัญทางสถิติ
