การวิจัยครั้งนี้มีวัตถุประสงค์เพื่อศึกษาระดับการมีส่วนร่วมของคณะกรรมการสถานศึกษา  ลักษณะของการมีส่วนร่วมของคณะกรรมการสถานศึกษา  ปัจจัยที่ส่งเสริมและปัจจัยที่เป็นอุปสรรคต่อการมีส่วนร่วมของคณะกรรมการสถานศึกษาต่อการพัฒนาคุณภาพสถานศึกษาเอกชนจังหวัดชลบุรี  โดยใช้กรอบแนวคิดการมีส่วนร่วมในการพัฒนาคุณภาพสถานศึกษาตามวงจร
คุณภาพแบบ PDCA  ของเดมมิ่ง  (Deming,s Circle)  คือ  การมีส่วนร่วมในการวางแผน  การปฏิบัติ  การตรวจสอบ  และการปรับปรุงพัฒนาในการบริหารสถานศึกษาตามภารกิจการปฏิบัติงาน  4  ด้าน  คือ  ด้านวิชาการ  ด้านงบประมาณ  ด้านการบริหารงานบุคคล  และด้านการบริหารทั่วไป
	กลุ่มตัวอย่างในการวิจัยเป็นคณะกรรมการสถานศึกษาเอกชนในจังหวัดชลบุรี  จำนวน 
415 คน  เครื่องมือที่ใช้ในการเก็บรวบรวมข้อมูลเป็นแบบสอบถามเกี่ยวกับระดับการมีส่วนร่วมและลักษณะการมีส่วนร่วมของคณะกรรมการสถานศึกษา  และแบบสอบถามเกี่ยวกับปัจจัยที่ส่งเสริมและปัจจัยที่เป็นอุปสรรคต่อการมีส่วนร่วมของคณะกรรมการสถานศึกษา  ซึ่งผู้วิจัยได้สร้างขึ้น
โดยมีลักษณะเป็นแบบมาตรประมาณค่า และแบบสอบถามแบบปลายเปิด  มีค่าความเชื่อมั่น 
&#61537; - coefficient  เท่ากับ 0.9906  การวิเคราะห์ข้อมูลโดยการหาค่าเฉลี่ย  ส่วนเบี่ยงเบนมาตรฐาน 
ค่าร้อยละ และค่าความถี่
	ผลการวิจัยพบว่า
	1.  ระดับการมีส่วนร่วมของคณะกรรมการสถานศึกษาในการพัฒนาคุณภาพสถานศึกษาเอกชนจังหวัดชลบุรีอยู่ในระดับปานกลาง  โดยมีส่วนร่วมในการบริหารงานด้านการบริหารทั่วไปมากที่สุด  ด้านงบประมาณน้อยที่สุด
	2.  ลักษณะการมีส่วนร่วมของคณะกรรมการสถานศึกษาตามวงจรคุณภาพแบบ PDCA  
มีส่วนร่วมในทุกขั้นตอนอยู่ในระดับปานกลาง  โดยมีส่วนร่วมในขั้นตอนการปฏิบัติมากที่สุด  
ขั้นตอนการตรวจสอบน้อยที่สุด
	3.  ปัจจัยที่ส่งเสริมการมีส่วนร่วม  มี 2 กลุ่มปัจจัยได้แก่
	3.1  ปัจจัยด้านโรงเรียน  ได้แก่  (ก)  คุณลักษณะของผู้บริหารด้านความเป็นผู้รอบรู้  
มีมนุษยสัมพันธ์  มีวิสัยทัศน์  และเข้าใจยอมรับชุมชน  (ข)  คุณลักษณะของบุคลากรที่เป็น
ผู้มีมนุษยสัมพันธ์ดี  มีความประพฤติดี  มีความซื่อสัตย์  มีความรับผิดชอบ  มีความรู้และเข้าใจ
ชุมชน  (ค)  ลักษณะการปฏิบัติของสถานศึกษาต่อคณะกรรมการสถานศึกษา  ได้แก่  การจัดประชุมชี้แจงแนวทางการปฏิบัติงานและบทบาทหน้าที่ของคณะกรรมการ  การยอมรับและเปิดโอกาส
ให้แสดงความคิดเห็น การให้ความร่วมมือและอำนวยความสะดวกในการปฏิบัติหน้าที่  
ประชาสัมพันธ์และเผยแพร่ข้อมูลข่าวสารแก่คณะกรรมการอย่างสม่ำเสมอ  (ง)  ลักษณะการปฏิบัติของครูและบุคลากร  ได้แก่  การสนับสนุนและเข้าร่วมกิจกรรมของชุมชนตามแต่โอกาส  
การพัฒนาหลักสูตรและการจัดกิจกรรมการเรียนรู้ที่มุ่งสร้างคุณภาพของนักเรียนและผลงานของโรงเรียนด้านต่างๆ    
	3.2  ปัจจัยด้านชุมชน  ได้แก่  (ก) คุณลักษณะของกรรมการที่เข้าร่วมเป็น
คณะกรรมการสถานศึกษาด้านการมีความรู้ความเข้าใจในการศึกษา  มีความสนใจยินดีให้
ความร่วมมือในการพัฒนาคุณภาพของเยาวชน มีความพร้อมในเรื่องความสามารถ   เวลา  หรือมีความมั่นคงทางเศรษฐกิจในการที่จะเข้าร่วมเป็นกรรมการสถานศึกษา  (ข)  ลักษณะของชุมชน
และคนในชุมชน  ได้แก่  ชุมชนที่มีสมาชิกในชุมชนเห็นความสำคัญของการศึกษา  มีความสนใจชุมชนของตนเอง  และมีความเสียสละคำนึงถึงผลประโยชน์ของส่วนรวมเป็นหลัก   
	4.  ปัจจัยที่เป็นอุปสรรคต่อการมีส่วนร่วมของคณะกรรมการสถานศึกษา  มี  2  กลุ่มปัจจัยเช่นเดียวกับปัจจัยที่ส่งเสริมการมีส่วนร่วมของคณะกรรมการสถานศึกษา  แต่มีลักษณะในทาง
ตรงกันข้ามจึงเป็นอุปสรรคต่อการมีส่วนร่วมของคณะกรรมการสถานศึกษา  
