การวิจัยครั้งนี้มีวัตถุประสงค์เพื่อศึกษาระดับความพร้อม ปัจจัยที่ส่งผลต่อความพร้อมของกรรมการกองทุน  ปัญหาและอุปสรรคของกรรมการกองทุนในการดำเนินงานกองทุนหมู่บ้านและชุมชนเมือง ศึกษากรณีอำเภอบางคล้า  จังหวัดฉะเชิงเทรา  กลุ่มตัวอย่าง คือ  กรรมการกองทุน จำนวน  250 คนและสมาชิกกองทุน จำนวน 358 คน เครื่องมือที่ใช้ในการวิจัยเป็นแบบสอบถาม 2 ชุด ชุดที่ 1 เป็นแบบสอบถามสำหรับกรรมการกองทุน  ชุดที่ 2 เป็นแบบสอบถามสำหรับสมาชิกกองทุน  ค่าสถิติในการวิเคราะห์ข้อมูลใช้ค่าความถี่ ค่าร้อยละ ค่าเฉลี่ย ค่าเบี่ยงเบนมาตรฐานและการถดถอยพหุคูณแบบ Stepwise
	ผลการวิจัย พบว่า 1) กรรมการกองทุนมีความพร้อมอยู่ในระดับค่อนข้างมาก ในด้านการวางแผน การตัดสินใจ การติดตามและประเมินผล สำหรับด้านการปฏิบัติงาน มีความพร้อมอยู่ในระดับมาก และสมาชิกกองทุนมีความเห็นว่ากรรมการกองทุนมีความพร้อมอยู่ในระดับค่อนข้าง มากทั้ง 4 ด้าน 2) ปัจจัยที่ส่งผลต่อความพร้อมของกรรมการกองทุน ได้แก่  การมีส่วนร่วมของกรรมการกองทุน ประชาชนและสมาชิกกองทุน  อาชีพและการดำรงตำแหน่งทางสังคม 3) ปัญหาในการดำเนินงานของกรรมการกองทุน ได้แก่ กรรมการขาดความรู้ด้านเอกสารและระบบบัญชี เงินกองทุนไม่เพียงพอให้สมาชิกกู้ยืม สมาชิกขาดความรู้เกี่ยวกับระเบียบกองทุนหมู่บ้าน ขั้นตอนการดำเนินงานมีมาก ขาดความเป็นอิสระในการบริหารงาน ขาดสถานที่ทำการที่ถาวรและกรรมการมีจำนวนมากเกินไป
