การวิจัยความสัมพันธ์ระหว่างคุณลักษณะของผู้บริหารกับการบริหารโดยใช้โรงเรียนเป็นฐานสังกัดสำนักงานเขตพื้นที่การศึกษาฉะเชิงเทรา  เขต 2   วัตถุประสงค์เพื่อศึกษาคุณลักษณะของผู้บริหาร  การบริหารโดยใช้โรงเรียนเป็นฐาน  และความสัมพันธ์ระหว่างคุณลักษณะของผู้บริหารกับการบริหารโดยใช้โรงเรียนเป็นฐาน
	กลุ่มตัวอย่าง  ได้แก่ผู้บริหารสังกัดสำนักงานเขตพื้นที่การศึกษาฉะเชิงเทรา  เขต 2  จำนวน  123  คน  เครื่องมือที่ใช้ในการวิจัย เป็นแบบสอบถามมาตราส่วนประมาณค่า  5  ระดับ  สถิติที่ใช้ได้แก่  ค่าเฉลี่ย ความเบี่ยงเบนมาตรฐาน และค่าสัมประสิทธิ์สหสัมพันธ์  แบบเพียร์สัน
	ผลการวิจัยพบว่า ผู้บริหาร มีคุณลักษณะโดยรวมอยู่ในระดับมาก คุณลักษณะด้านคุณธรรมจริยธรรมมากที่สุด  ส่วนคุณลักษณะด้านมนุษยสัมพันธ์ วิสัยทัศน์  ภาวะผู้นำ  และการตัดสินใจอยู่ในระดับมาก  การบริหารโดยใช้โรงเรียนเป็นฐานของผู้บริหาร  สังกัดสำนักงานเขตพื้นที่การศึกษาฉะเชิงเทรา เขต 2  โดยรวมอยู่ในระดับมาก ในหลักการบริหารตนเอง การมีส่วนร่วม  การคืนอำนาจการจัดการศึกษาให้ประชาชน   การตรวจสอบและถ่วงดุล  และการกระจายอำนาจ  ส่วนความสัมพันธ์ระหว่างคุณลักษณะของผู้บริหารกับการบริหารโดยใช้โรงเรียนเป็นฐานเป็นไปในทางบวก  อย่างมีนัยสำคัญทางสถิติที่ระดับ .05  ในระดับปานกลาง คือ  ด้าน  วิสัยทัศน์กับหลักการบริหารตนเอง  และการคืนอำนาจการจัดการศึกษาให้ประชาชน  ด้านคุณธรรมจริยธรรมกับหลักการบริหารตนเอง   ส่วนคุณลักษณะของผู้บริหารกับการบริหารโดยใช้โรงเรียนเป็นฐานด้านอื่นๆ  สัมพันธ์กันในระดับค่อนข้างต่ำ
