การวิจัยในครั้งนี้มีวัตถุประสงค์ 1) เพื่อศึกษาสภาพปัญหาในการประกอบการวิสาหกิจขนาดกลางและขนาดย่อมของผู้ประกอบการในเขตกรุงเทพมหานคร 2) เพื่อศึกษาความต้องการในการพัฒนาศักยภาพในการประกอบการวิสาหกิจขนาดกลางและขนาดย่อมของผู้ประกอบการเขตกรุงเทพมหานคร
	กลุ่มตัวอย่างคือผู้ประกอบการที่เป็นเจ้าของธุรกิจในวิสาหกิจขนาดกลางและขนาดย่อมในประเภทกิจการผลิต การค้าปลีก การค้าส่ง และการบริการที่อยู่ในเขตกรุงเทพมหานคร จำนวน 407 คน การวิจัยในครั้งนี้เป็นการวิจัยเชิงสำรวจโดยใช้แบบสอบถามเป็นเครื่องมือในการเก็บรวบรวมข้อมูล และทำการวิเคราะห์ข้อมูลด้วยค่าสถิติพื้นฐานร้อยละ
	ผลการวิจัย พบว่า ผู้ประกอบการวิสาหกิจขนาดกลางและขนาดย่อมในประเภทธุรกิจการผลิตส่วนใหญ่มีความต้องการพัฒนาในด้านการออกแบบผลิตภัณฑ์ พบมากที่สุด ประเภทธุรกิจการค้าปลีก และการค้าส่ง พบว่าส่วนใหญ่มีความต้องการในการพัฒนาด้านการจัดทำระบบการเงินทุนหมุนเวียน และประเภทธุรกิจการบริการ พบว่าส่วนใหญ่มีความต้องการในการพัฒนาด้านการตลาด ปัญหาของผู้ประกอบการวิสาหกิจขนาดกลางและขนาดย่อม ทั้งประเภทกิจการการผลิต การค้าปลีก การค้าส่ง และการบริการส่วนใหญ่พบปัญหาในด้านการขาดสภาพคล่องในระบบเงินทุนหมุนเวียน และตลาดในการจำหน่ายสินค้าเนื่องจากมีคู่แข่งทางการค้าเพิ่มมากขึ้น
