การวิจัยเรื่องการพัฒนาแนวทางการส่งเสริมการไปใช้สิทธิเลือกตั้งท้องถิ่นของประชาชน มีวัตถุประสงค์เพื่อ (1) ศึกษาสภาพปัญหาการไปใช้สิทธิ มูลเหตุจูงใจ และความรู้ความเข้าใจการไปใช้สิทธิเลือกตั้งท้องถิ่นของประชาชน (2) พัฒนาแนวทางการส่งเสริมการไปใช้สิทธิเลือกตั้งท้องถิ่นของประชาชน (3) เปรียบเทียบระดับการไปใช้สิทธิเลือกตั้งท้องถิ่นของประชาชนก่อนและหลังการพัฒนา การวิจัยครั้งนี้เป็นการวิจัยแบบสำรวจ (survey) กลุ่มตัวอย่างที่ใช้ในการวิจัย คือ ผู้นำชุมชนและประชาชนผู้มีสิทธิเลือกตั้ง ใน 4 หมู่บ้าน ซึ่งประกอบไปด้วย หมู่ที่ 1, 2, 3, 9 ตำบลบางแก้ว อำเภอบางพลี จังหวัดสมุทรปราการ เครื่องมือที่ใช้ในการวิจัยเป็นแบบสอบถามและการสัมภาษณ์ นำข้อมูลมาวิเคราะห์หาค่าความถี่ ค่าร้อยละ 
ผลการวิจัยสรุปว่า ปัญหาและมูลเหตุจูงใจในการไปใช้สิทธิเลือกตั้งท้องถิ่น ได้แก่ ผู้สมัครรับเลือกตั้งเป็นเพื่อน ญาติ คนรู้จัก และนโยบายผู้สมัครรับเลือกตั้ง แนวทางการส่งเสริมการไปใช้สิทธิเลือกตั้งท้องถิ่นของประชาชน ที่นำมาใช้คือ ป้ายประชาสัมพันธ์การเลือกตั้งท้องถิ่นสามารถทำให้ประชาชนออกไปใช้สิทธิเลือกตั้งท้องถิ่น การรับรู้ข่าวสารเกี่ยวกับการเลือกตั้งท้องถิ่นเลือกรับรู้ข่าวสารจากป้ายโฆษณารองลงมาคือ จากการสนทนา การจัดเวทีประชาคม โดยต้องได้รับความร่วมมือจากคนในชุมชน และการส่งเสริมการไปใช้สิทธิเลือกตั้งท้องถิ่นของประชาชนให้มีประสิทธิผล โดยจัดทำป้ายประชาสัมพันธ์ กำหนดจุดติดป้ายรณรงค์ประชาสัมพันธ์ ที่ป้ายจอดรถประจำทางและจัดทำเสื้อพิมพ์ข้อความรณรงค์เพื่อกระตุ้นให้ประชาชนในชุมชนออกไปใช้สิทธิ
