 การวิจัยในครั้งนี้มีวัตถุประสงค์ 1) เพื่อศึกษาการพัฒนาทรัพยากรมนุษย์ในภาวะวิกฤติเศรษฐกิจของสถานประกอบการอุตสาหกรรมเขตภาคตะวันออก 2) เพื่อศึกษาผลกระทบในการบริหารงานทรัพยากรมนุษย์ในช่วงภาวะวิกฤติเศรษฐกิจของสถานประกอบการอุตสาหกรรมเขตภาคตะวันออก  โดยพิจารณาจำแนกตามขนาดของสถานประกอบการทั้งขนาดเล็ก ขนาดกลาง และขนาดใหญ่ และพิจารณาจำแนกตามสัญชาติของผู้ประกอบการทั้งผู้เป็นเจ้าของสถานประกอบการชาวไทย กิจการร่วมทุน และชาวต่างชาติ 
	   กลุ่มตัวอย่างคือผู้บริหารงานพัฒนาทรัพยากรมนุษย์ ของสถานประกอบการอุตสาหกรรมเขตภาคตะวันออก จำนวน 270 คน การวิจัยในครั้งนี้เป็นการวิจัยเชิงสำรวจโดยใช้แบบสอบถามเป็นเครื่องมือในการเก็บรวบรวมข้อมูล และทำการวิเคราะห์ข้อมูลด้วยค่าสถิติพื้นฐาน ร้อยละ
	  ผลการวิจัย พบว่า สถานประกอบการส่วนมากมีวิธีดำเนินการพัฒนาทรัพยากรมนุษย์ของสถานประกอบการอุตสาหกรรมในช่วงของภาวะวิกฤติเศรษฐกิจ ใช้วิธีการพัฒนาบุคลากรด้วยวิธีการฝึกอบรม โดยจัดภายในสถานประกอบการ สำหรับวิทยากรผู้สอนมาจากองค์การภายนอก ทั้งนี้เป็นการปรับตัวของสถานประกอบการในการดำเนินการพัฒนาบุคลากรให้สอดคล้องกับกับภาวะทางเศรษฐกิจ เช่นเดียวกับหลักสูตรในการพัฒนาที่เน้นไปทางการพัฒนาโครงสร้างทั้งองค์การ และระบบการทำงาน เพื่อตอบสนองกระบวนการในการปรับตัวสำหรับการแข่งขันในทางธุรกิจ และการเพิ่มขีดความสามารถของบุคลากรในการดำเนินงาน ส่วนผลกระทบจากภาวะวิกฤติเศรษฐกิจที่มีต่อการบริหารการพัฒนาทรัพยากรมนุษย์ คือปัญหาด้านการจ้างแรงงาน อัตราการเข้า-ออกของแรงงานมีสูง และงบประมาณ ด้านข้อจำกัดของระยะเวลาในการพัฒนา ส่วนมากถูกกำหนดให้จัดในช่วงของ วัน และเวลาทำงานปกติ ซึ่งยากต่อการจัดสรรบุคลากรมาเข้ารับการพัฒนา เพราะความไม่พร้อมของแต่ละหน่วยงาน  แนวทางในการดำเนินการพัฒนาทรัพยากรมนุษย์ในสถานประกอบการ ควรจัดในทุกระดับบุคลากร เพราะบุคลากรทุกคนในองค์การถือเป็นที่สำคัญที่สุดที่จะสามารถขับเคลื่อนให้องค์การดำเนินกิจการก้าวไปข้างหน้าได้
