การวิจัยครั้งนี้มีวัตถุประสงค์เพื่อศึกษาความคิดเห็นของผู้บริหารสถานศึกษาจังหวัดฉะเชิงเทราที่มีต่อการบริหารงานของโรงเรียนในฝัน  จังหวัดฉะเชิงเทราเพื่อศึกษา  และเปรียบเทียบความคิดเห็นของผู้บริหารสถานศึกษาจังหวัดฉะเชิงเทราที่มีต่อการบริหารงานโรงเรียนในฝัน  จังหวัดฉะเชิงเทรา  กลุ่มตัวอย่างได้แก่  ผู้อำนวยการโรงเรียน  รองผู้อำนวยการโรงเรียน และหัวหน้ากลุ่มสาระโรงเรียนในฝันจังหวัดฉะเชิงเทรา  จำนวน  106  คน  ที่ได้จากการสุ่มตัวอย่างอย่างง่าย เครื่องมือที่ใช้ในการวิจัยเป็นแบบสอบถามมาตราส่วนประมาณค่า  5  ระดับ  สถิติที่ใช้ในการวิเคราะห์ข้อมูล  ได้แก่  ร้อยละ  ค่าเฉลี่ย ส่วนเบี่ยงเบนมาตรฐาน และการวิเคราะห์ความแปรปรวนทางเดียว
	ผลการวิจัยสรุปได้ดังนี้
	ความคิดเห็นของผู้บริหารสถานศึกษา จังหวัดฉะเชิงเทราที่มีต่อการบริหารงานโรงเรียนในฝัน จังหวัดฉะเชิงเทรา  ในภาพรวมและรายด้านอยู่ในระดับมาก  ยกเว้นด้านการระดมสรรพกำลังสร้างภาคีเครือข่ายอุปถัมภ์ที่เข้มแข็งอยู่ในระดับปานกลาง
	ผลการเปรียบเทียบความคิดเห็นของผู้บริหารสถานศึกษาจังหวัดฉะเชิงเทราที่มีต่อการบริหารงานของโรงเรียนในฝัน  จังหวัดฉะเชิงเทรา  จำแนกตามขนาดของสถานศึกษา  พบว่ามีความคิดเห็นแตกต่างกันอย่างมีนัยสำคัญทางสถิติที่ระดับ  .05  โดยผู้บริหารสถานศึกษาขนาดใหญ่พิเศษ  พบว่า  มีความคิดเห็นต่อการบริหารงานของโรงเรียนในฝัน  จังหวัดฉะเชิงเทรา  แตกต่างกับผู้บริหารสถานศึกษาขนาดใหญ่ และขนาดกลาง อย่างมีนัยสำคัญทางสถิติที่ระดับ  .05  และเมื่อพิจารณารายด้านตามกลยุทธ์หลัก  พบว่า ทุกกลยุทธ์หลัก  ผู้บริหารสถานศึกษาในโรงเรียนที่มีขนาดต่างกันมีความคิดเห็นแตกต่างกันอย่างมีนัยสำคัญทางสถิติที่ระดับ .05  
	ผลการเปรียบเทียบความคิดเห็นของผู้บริหารสถานศึกษาจังหวัดฉะเชิงเทราที่มีต่อการบริหารงานของโรงเรียนในฝันจังหวัดฉะเชิงเทรา  จำแนกตามวิทยฐานะของผู้บริหารสถานศึกษา  พบว่า  ผู้บริหารสถานศึกษาที่มีวิทยฐานะต่างกันมีความคิดเห็นต่อการบริหารงานโรงเรียนในฝันแตกต่างกันอย่างมีนัยสำคัญทางสถิติที่ระดับ  .05  โดยผู้บริหารสถานศึกษาที่มีวิทยฐานะเชี่ยวชาญ  มีความคิดเห็นต่อการบริหารงานของโรงเรียนในฝัน  จังหวัดฉะเชิงเทรา  แตกต่างจากผู้บริหารสถานศึกษาวิทยฐานะชำนาญการพิเศษ  และชำนาญการ  อย่างมีนัยสำคัญทางสถิติที่ระดับ  .05  และผู้บริหารสถานศึกษาที่มีวิทยฐานะชำนาญการพิเศษ  มีความคิดเห็นต่อการบริหารงานของโรงเรียนในฝัน  จังหวัดฉะเชิงเทรา  แตกต่างจากผู้บริหารสถานศึกษาวิทยฐานะชำนาญการอย่างมีนัยสำคัญทางสถิติที่ระดับ  .05  และเมื่อพิจารณารายด้านตามกลยุทธ์หลัก  พบว่า  ทุกกลยุทธ์หลัก  ผู้บริหารสถานศึกษามีความคิดเห็นแตกต่างกันอย่างมีนัยสำคัญทางสถิติที่ระดับ  .05  
