การศึกษานี้มีวัตถุประสงค์เพื่อศึกษาความต้องการใช้น้ำของสมาชิกกลุ่มผู้ใช้น้ำชลประทาน โดยศึกษาสภาพการใช้น้ำ  ปัญหาและอุปสรรคของการใช้น้ำชลประทานของสมาชิกกลุ่มผู้ใช้น้ำชลประทานช่วงฤดูแล้งในเขตกิ่งอำเภอคลองเขื่อน จังหวัดฉะเชิงเทรา  ประชากรที่ใช้ในการวิจัย  คือ ผู้ใช้น้ำชลประทานในเขตกิ่งอำเภอคลองเขื่อน  จังหวัดฉะเชิงเทรา กลุ่มตัวอย่างจำนวน  250  คน เครื่องมือที่ใช้เก็บรวบรวมข้อมูล  คือ  แบบสำรวจ  แบบสอบถาม  วิเคราะห์ข้อมูลด้วยสถิติ  ร้อยละ  ค่าเฉลี่ย  และ t ? test  ผลการศึกษาพบว่า 
	สภาพการใช้น้ำของสมาชิกกลุ่มผู้ใช้น้ำในช่วง  1  ปีที่ผ่านมา  ในฤดูฝนและฤดูหนาวเดือน กรกฎาคม ถึงเดือนธันวาคม  เป็นระยะที่น้ำมีปริมาณมากพอเพียงกับความต้องการ แต่ในช่วงฤดูแล้งเดือนมกราคมถึงเดือนมิถุนายน ปริมาณน้ำน้อยไม่เพียงพอต่อความต้องการ เนื่องจากสภาพคูคลองมีวัชพืชหนาแน่น  สมาชิกกลุ่มผู้ใช้น้ำชลประทานในเขตกิ่งอำเภอคลองเขื่อนที่ศึกษา  เป็นเพศชาย ร้อยละ 80.0 เพศหญิง ร้อยละ 20.0 อายุน้อยกว่า 45 ปี ร้อยละ 2.8 อายุ 45 ปีขึ้นไป ร้อยละ 57.2 การศึกษาระดับประถมศึกษา ร้อยละ 83.2  มัธยมศึกษาขึ้นไป ร้อยละ 16.8 และมีอาชีพทำนา  ร้อยละ 85.2  ทำสวน เลี้ยงปลา/กุ้ง ร้อยละ 14.8 ความต้องการของสมาชิกกลุ่มผู้ใช้น้ำชลประทานในเขตกิ่งอำเภอคลองเขื่อน  มีความต้องการมากที่สุด  3  ลำดับแรก  คือ  1.  ต้องการให้ชลประทานเพิ่มปริมาณการส่งน้ำแก่สมาชิกกลุ่มผู้ใช้น้ำในเดือนมกราคมถึงเดือนมิถุนายน  2.  ในช่วงเดือนมกราคมถึงเดือนมิถุนายน  ต้องการให้ชลประทานปล่อยน้ำจากเขื่อนมาช่วยการเกษตรให้มากขึ้น และ 3. ต้องการให้ชลประทานทำการขุดลอกคลองที่ตื้นเขินทำให้ไม่สามารถส่งน้ำ  ระบายน้ำได้สะดวก   สมาชิกกลุ่มผู้ใช้น้ำชลประทานในเขตกิ่งอำเภอคลองเขื่อน ที่ระดับการศึกษาต่างกัน มีความต้องการในภาพรวมแตกต่างกันอย่างมีนัยสำคัญทางสถิติที่ระดับ 0.05 ส่วนสมาชิกกลุ่มผู้ใช้น้ำชลประทานในเขตกิ่งอำเภอคลองเขื่อน ที่เพศ อายุ อาชีพต่างกัน มีความต้องการทั้งในภาพรวมแตกต่างกันอย่างไม่มีนัยสำคัญทางสถิติ ปัญหาและอุปสรรคการใช้น้ำของสมาชิกกลุ่มผู้ใช้น้ำชลประทานมากที่สุด 3. ลำดับแรก คือ 1. ไม่มีแหล่งน้ำต้นทุนภายในพื้นที่ทำให้เกิดการขาดแคลนน้ำ 2. ไม่มีแหล่งเก็บกักน้ำในช่วงฤดูฝน 3. วัชพืชในคลองหนาแน่น น้ำไม่สามารถไหลผ่านได้สะดวก   สมาชิกกลุ่มผู้ใช้น้ำชลประทานในเขตกิ่งอำเภอคลองเขื่อนที่ เพศ อายุ การศึกษา และอาชีพต่างกัน มีปัญหาและอุปสรรคในภาพรวมแตกต่างกันอย่างไม่มีนัยสำคัญทางสถิติ
