การวิจัยครั้งนี้  มีวัตถุประสงค์เพื่อศึกษาสภาพปัญหาขยะมูลฝอยของชุมชน  วิเคราะห์สาเหตุของปัญหาขยะมูลฝอยชุมชน  และหาแนวทางการแก้ไขปัญหาขยะมูลฝอยของชุมชนแบบมีส่วนร่วม  กลุ่มตัวอย่างที่ศึกษาประกอบด้วย  3  กลุ่ม  คือ  1)  กลุ่มผู้บริหาร  พนักงานและเจ้าหน้าที่ที่เกี่ยวข้องกับงานจัดเก็บขยะขององค์การบริหารส่วนตำบล  จำนวน  10  คน  โดยใช้วิธีการเก็บข้อมูลด้วยการสัมภาษณ์เชิงลึก   2)  กลุ่มผู้นำชุมชน  ได้แก่  กำนัน  ผู้ใหญ่บ้าน  ผู้ช่วยผู้ใหญ่บ้านสมาชิกองค์การบริหารส่วนตำบล  อาสาสมัครสาธารณสุข  จำนวน  45  คน  ใช้วิธีการเก็บข้อมูลการสนทนากลุ่ม  และ  3)  กลุ่มประชาชนตำบลโป่งที่เป็นหัวหน้าครัวเรือนหรือผู้แทน  จำนวน  180  ตัวอย่าง  จัดเก็บข้อมูลโดยใช้วิธีตอบแบบสอบถาม  การวิเคราะห์ข้อมูลใช้ค่าร้อยละ  ค่าเฉลี่ยและ Paired  t-test  
	ผลการวิจัย  พบว่า  จำนวนถังขยะในชุมชนมีไม่เพียงพอ  ประชาชนมีพฤติกรรมการกำจัดขยะไม่ถูกวิธี  ไม่ทราบนโยบายด้านการกำจัดขยะของ อบต.  ขาดความรู้เกี่ยวกับวิธีการกำจัดขยะ  เพื่อแก้ปัญหาดังกล่าว  กลุ่มตัวอย่างทั้งหมดได้ร่วมกันวางแผนและดำเนินโครงการให้ความรู้เกี่ยวกับการคัดแยกขยะ  และการนำขยะกลับมาใช้ใหม่  ซึ่งผลการเปรียบเทียบน้ำหนักขยะก่อนและหลังการดำเนินโครงการ  ปรากฏว่า  ปริมาณขยะลดลงอย่างมีนัยสำคัญทางสถิติที่ระดับ  0.5
