การศึกษาการพัฒนาการจัดเก็บค่าธรรมเนียมจากผู้พักในโรงแรมขององค์การบริหารส่วนจังหวัดนครนายกเป็นการศึกษาสภาพปัจจุบันและปัญหาการจัดเก็บค่าธรรมเนียมเพื่อแสวงหาแนวทาง วิธีการการจัดเก็บค่าธรรมเนียมและพัฒนายุทธศาสตร์การเพิ่มประสิทธิภาพการจัดเก็บค่าธรรมเนียมจากผู้พักในโรงแรม โดยศึกษาจากประชากรประกอบด้วยผู้ประกอบการโรงแรม จำนวน 69 คน ผู้พักในโรงแรมในจังหวัดนครนายก จำนวน 40 คน ผู้ทรงคุณวุฒิ 31 คน ดำเนินการวิจัยระหว่างวันที่ 11 กันยายน 2548 ถึงวันที่ 10 พฤษภาคม 2549 
       	การวิจัยแบ่งเป็น 3 ระยะ คือ ระยะที่ 1 ศึกษาสภาพทั่วไปและปัญหาการจัดเก็บค่าธรรมเนียมประกอบด้วยการศึกษาเชิงปริมาณศึกษาจากประชากรที่เป็นผู้ประกอบการโรงแรม จำนวน 69 คน และการศึกษาเชิงคุณภาพศึกษาจากประชากรที่เป็นผู้พักในโรงแรมในจังหวัดนครนายกโดยสุ่มตัวอย่างแบบบังเอิญ จำนวน 40 คน ส่วนระยะที่ 2 เป็นการวิจัยเชิงปฏิบัติการแบบมีส่วนร่วม ประชากรประกอบด้วยผู้ทรงคุณวุฒิที่เลือกแบบเฉพาะเจาะจงจำนวน 14 คน กับผู้ประกอบการโรงแรม จำนวน 69 คน และระยะที่ 3 ได้นำวิธีการวิจัยเชิงปฏิบัติการมาใช้ประชุมกลุ่มย่อย โดยประชากรที่เลือกแบบเฉพาะเจาะจงจากบุคคลที่มีบทบาทในการกำหนดนโยบายทางด้านการคลังขององค์การบริหารส่วนจังหวัดนครนายก จำนวน 17 คน แล้วประยุกต์พัฒนายุทธศาสตร์การเพิ่มประสิทธิภาพการจัดเก็บค่าธรรมเนียมจากผู้พักในโรงแรมขององค์การบริหารส่วนจังหวัดนครนายก



       	ผลการศึกษาพบว่าองค์การบริหารส่วนจังหวัดนครนายกมีปัญหาทั้งในเชิงรับและเชิงรุก คือ ขาดยุทธศาสตร์ในการบริหารรายได้ ขาดการจัดทำระบบแผนที่ภาษี ขาดกิจกรรมและแผนการประชาสัมพันธ์การจัดเก็บรายได้ ขาดบุคลากรที่เชี่ยวชาญด้านการภาษีอากร ขาดระบบติดตามประเมินผลและขาดกิจกรรมที่เป็นรูปธรรมในการส่งเสริมการมีส่วนร่วมของประชาชน ผู้วิจัยได้นำสภาพปัญหาและแนวทางการพัฒนาประยุกต์กับแนวคิดทฤษฎี พัฒนายุทธศาสตร์การเพิ่มประสิทธิภาพการจัดเก็บค่าธรรมเนียมจากผู้พักในโรงแรมขององค์การบริหารส่วนจังหวัดนครนายก รวม 3 ยุทธศาสตร์  คือ ยุทธศาสตร์การปรับปรุงการบริหารภายในองค์กร ยุทธศาสตร์เชิงรุก และยุทธศาสตร์การสร้างความยอมรับของผู้ประกอบการโรงแรมต่อองค์กร 
