การวิจัยครั้งนี้  มีวัตถุประสงค์เพื่อประเมินและเปรียบเทียบการประเมินโครงการประกันคุณภาพภายในสถานศึกษาขั้นพื้นฐาน  สังกัดสำนักงานเขตพื้นที่การศึกษาฉะเชิงเทรา เขต 1  จำนวน 3  ด้าน  คือ  ปัจจัยพื้นฐานด้านสภาวะแวดล้อมของโครงการ  ด้านกระบวนการปฏิบัติระหว่างดำเนินโครงการ และด้านผลผลิตของโครงการ จำแนกตามตำแหน่งและขนาดของสถานศึกษา โดยแบ่งเป็นสถานศึกษาขนาดเล็ก ขนาดกลาง และขนาดใหญ่  กลุ่มตัวอย่าง ได้แก่ ผู้บริหารสถานศึกษา 118  คน  ครูผู้สอน 334  คน รวม 452  คน  เครื่องมือที่ใช้ในการวิจัยเป็นแบบประเมินมาตราส่วนประมาณค่า  5 ระดับ สถิติที่ใช้ในการวิเคราะห์ข้อมูล ได้แก่  ค่าร้อยละ ค่าเฉลี่ย ค่าเบี่ยงเบนมาตรฐาน การทดสอบแบบที  การวิเคราะห์ความแปรปรวน  เมื่อพบความแตกต่างเป็นรายคู่  ทดสอบโดยใช้วิธีการ LSD  
                ผลการวิจัยพบว่า
                1)  ผลการประเมินโครงการประกันคุณภาพภายในสถานศึกษาขั้นพื้นฐาน สังกัดสำนักงาน
เขตพื้นที่การศึกษาฉะเชิงเทรา  เขต 1 จำนวน  3  ด้าน โดยรวมอยู่ในระดับมาก
               2)  ผลการเปรียบเทียบการประเมินโครงการประกันคุณภาพภายในสถานศึกษาขั้นพื้นฐาน  สังกัดสำนักงานเขตพื้นที่การศึกษาฉะเชิงเทรา เขต 1 จำนวน  3  ด้าน  จำแนกตามตำแหน่ง  พบว่า  โดยรวมและรายด้าน  แตกต่างกันอย่างไม่มีนัยสำคัญทางสถิติที่ระดับ .05  จำแนกตามขนาดของสถานศึกษา พบว่า โดยรวมและรายด้าน  แตกต่างกันอย่างมีนัยสำคัญทางสถิติที่ระดับ .05 ยกเว้นด้านผลผลิตของโครงการ  และเมื่อทดสอบความแตกต่างเป็นรายคู่  พบว่า  ผู้บริหารสถานศึกษาและครูผู้สอนในสถานศึกษาขนาดเล็กกับขนาดกลาง  และสถานศึกษาขนาดเล็กกับขนาดใหญ่ แตกต่างกันอย่างมีนัยสำคัญทางสถิติที่ระดับ .05  ส่วนผู้บริหารสถานศึกษาและครูผู้สอนในสถานศึกษาขนาดกลางกับขนาดใหญ่  แตกต่างกันอย่างไม่มีนัยสำคัญทางสถิติที่ระดับ .05
