การวิจัยความสัมพันธ์ระหว่างบทบาทของผู้บริหารสถานศึกษากับการดำเนินการประกันคุณภาพภายในสถานศึกษา  สังกัดสำนักงานเขตพื้นที่การศึกษาฉะเชิงเทรา  เขต  1 วัตถุประสงค์เพื่อศึกษาบทบาทของผู้บริหารสถานศึกษา  การดำเนินการประกันคุณภาพภายในสถานศึกษาและความสัมพันธ์ระหว่างบทบาทของผู้บริหารสถานศึกษากับการดำเนินการประกันคุณภาพภายในสถานศึกษา  
	กลุ่มตัวอย่าง  ได้แก่  ผู้บริหารสถานศึกษาสังกัดสำนักงานเขตพื้นที่การศึกษาฉะเชิงเทรา เขต  1 จำนวน  117  คน  เครื่องมือที่ใช้ในการวิจัย  เป็นแบบสอบถามมาตราส่วนประมาณค่า  5  ระดับ  สถิติที่ใช้ได้แก่  ค่าเฉลี่ย  ความเบี่ยงเบนมาตรฐาน  และค่าสัมประสิทธิ์สหสัมพันธ์  แบบเพียร์สัน
	ผลการวิจัยพบว่าบทบาทของผู้บริหารสถานศึกษาในการดำเนินการประกันคุณภาพภายในโดยรวมอยู่ในระดับมาก เมื่อพิจารณารายด้าน บทบาทด้านการส่งเสริมมากที่สุด  ส่วนด้านการอำนวยความสะดวก  ด้านการให้คำปรึกษา  ด้านการกำกับดูแลและด้านภาวะผู้นำ  อยู่ในระดับมาก  การดำเนินการประกันคุณภาพภายในสถานศึกษา  สังกัดสำนักงานเขตพื้นที่การศึกษาฉะเชิงเทรา  เขต  1  โดยรวมอยู่ในระดับมาก ในด้านการรายงานคุณภาพประจำปี  ด้านการประเมินคุณภาพการศึกษา  ด้านการดำเนินการตามแผนพัฒนาคุณภาพการศึกษา  ด้านการตรวจสอบแผนพัฒนาคุณภาพการศึกษา  ด้านการทำแผนพัฒนามาตรฐานการศึกษา  ด้านการจัดระบบบริหารและสารสนเทศ  ด้านการพัฒนามาตรฐานการศึกษา  และการผดุงระบบประกันคุณภาพ  ส่วนความสัมพันธ์ระหว่างบทบาทของผู้บริหารกับการดำเนินการประกันคุณภาพภายในสถานศึกษา  มีความสัมพันธ์กันในทางบวก  อย่างมีนัยสำคัญทางสถิติที่ระดับ .05 
