การวิจัยครั้งนี้มีวัตถุประสงค์เพื่อศึกษาปัญหาการบริหารสถานศึกษาขั้นพื้นฐานขนาดเล็ก
สังกัดสำนักงานเขตพื้นที่การศึกษาฉะเชิงเทรา  เขต 2 และเปรียบเทียบปัญหาการบริหารสถานศึกษาขั้นพื้นฐานขนาดเล็ก  จำแนกตามตำแหน่ง  ประสบการณ์ในการทำงาน  และเกณฑ์จำนวนครูในสถานศึกษา  กลุ่มตัวอย่าง  ได้แก่  ผู้บริหาร  จำนวน  69  คน  และครู  จำนวน  171  คน  รวม  240  คน  ซึ่งปฏิบัติงานในสถานศึกษาขั้นพื้นฐานขนาดเล็ก  สังกัดสำนักงานเขตพื้นที่การศึกษาฉะเชิงเทรา  เขต 2  เครื่องมือที่ใช้ในการวิจัยได้แก่  แบบสอบถามเกี่ยวกับปัญหาการบริหารสถานศึกษาขั้นพื้นฐานขนาดเล็ก แบ่งออกเป็น 3 ตอน ตอนที่ 1  ข้อมูลทั่วไปของผู้ตอบแบบสอบถาม  ตอนที่  2  แบบสอบถามปัญหาการบริหารสถานศึกษาขั้นพื้นฐานขนาดเล็ก  ใน  4  ด้าน  คือ  การบริหารวิชาการ  การบริหารงบประมาณ การบริหารงานบุคคล  และการบริหารทั่วไป  มีลักษณะเป็นแบบสอบถามชนิดมาตราส่วนประมาณค่า 5  ระดับ  และตอนที่  3  เป็นข้อเสนอแนะเพิ่มเติมเกี่ยวกับแนวทางการบริหารงานในสถานศึกษาขั้นพื้นฐานขนาดเล็ก 
สถิติที่ใช้ในการวิจัย  ได้แก่  ค่าร้อยละ  คะแนนเฉลี่ย  ความเบี่ยงเบนมาตรฐาน  ทดสอบความแตกต่างของค่าเฉลี่ยใช้การทดสอบค่าที  (t-test)  และทดสอบความแปรปรวนทางเดียว  (One Way ANOVA)  
	สรุปผลการวิจัย  พบว่า 
 	1.  ปัญหาการบริหารสถานศึกษาขั้นพื้นฐานขนาดเล็ก  สังกัดสำนักงานเขตพื้นที่การศึกษาฉะเชิงเทรา เขต 2  โดยรวมอยู่ในระดับน้อย เรียงคะแนนเฉลี่ยจากมากไปหาน้อย  ได้แก่  ด้านการบริหารวิชาการ  ด้านการบริหารงบประมาณ  ด้านการบริหารทั่วไป  และด้านการบริหารงานบุคคล  
 	2.  การเปรียบเทียบปัญหาการบริหารสถานศึกษาขั้นพื้นฐานขนาดเล็ก  สังกัดสำนักงานเขตพื้นที่การศึกษาฉะเชิงเทรา  เขต 2  จำแนกตามตำแหน่ง  พบว่า  โดยรวมไม่แตกต่างกัน  เมื่อจำแนกตามประสบการณ์ในการทำงาน  และเกณฑ์จำนวนครูในสถานศึกษา  พบว่า  โดยรวมและทุกรายด้าน แตกต่างกันอย่างมีนัยสำคัญทางสถิติที่ระดับ .05 
