การวิจัยครั้งนี้  มีวัตถุประสงค์  1)  เพื่อหาประสิทธิภาพของบทเรียนคอมพิวเตอร์ช่วยสอน  เรื่องระบบคอมพิวเตอร์  วิชาเทคโนโลยีสารสนเทศ ชั้นมัธยมศึกษาปีที่ 1  ตามเกณฑ์มาตรฐาน 75/75  2)  เพื่อเปรียบเทียบผลสัมฤทธิ์ทางการเรียน  เรื่องระบบคอมพิวเตอร์  วิชาเทคโนโลยีสารสนเทศโดยใช้บทเรียนคอมพิวเตอร์ช่วยสอน  สำหรับนักเรียนชั้นมัธยมศึกษาปีที่  1  ของกลุ่มทดลองที่เรียนโดยบทเรียนคอมพิวเตอร์ช่วยสอน  และกลุ่มควบคุมที่เรียนโดยวิธีปกติ  3)  เพื่อศึกษาความพึงพอใจของนักเรียนที่มีต่อการเรียน  โดยใช้บทเรียนคอมพิวเตอร์ช่วยสอน เรื่องระบบคอมพิวเตอร์  วิชาเทคโนโลยีสารสนเทศ  ชั้นมัธยมศึกษาปีที่ 1 โดยกลุ่มตัวอย่างที่ใช้ในการวิจัย คือนักเรียนชั้นมัธยมศึกษาปีที่  1  โรงเรียนบางบ่อวิทยาคม  อำเภอบางบ่อ  จังหวัดสมุทรปราการ  ภาคเรียนที่ 2 ปีการศึกษา 2552  จำนวน  100  คน  คือกลุ่มทดลอง  50  คน  และกลุ่มควบคุม  50  คน  เครื่องมือที่ใช้ในการวิจัย  คือ  แผนการจัดการเรียนรู้ด้วยบทเรียนคอมพิวเตอร์ช่วยสอน  แผนการจัดการเรียนรู้ด้วยวิธีปกติ  วิชาเทคโนโลยีสารสนเทศ  บทเรียนคอมพิวเตอร์ช่วยสอน  เรื่อง  ระบบคอมพิวเตอร์  แบบทดสอบวัดผลสัมฤทธิ์ทางการเรียน  และแบบสอบถามความพึงพอใจ  สถิติที่ใช้  คือ  ค่าเฉลี่ย ค่าเบี่ยงเบนมาตรฐาน  และค่าทดสอบค่าที  (t  test) 
 	ผลการวิจัยพบว่า
 	1)  บทเรียนคอมพิวเตอร์ช่วยสอนมีประสิทธิภาพ 80.25/80.40 สูงกว่าเกณฑ์ที่กำหนด 75/75
 	2)  ผลสัมฤทธิ์ทางการเรียนของนักเรียนที่เรียนด้วยบทเรียนคอมพิวเตอร์ช่วยสอนมีคะแนนสูงกว่านักเรียนที่เรียนด้วยวิธีปกติ อย่างมีนัยสำคัญทางสถิติที่ระดับ .01
 	3)  ความพึงพอใจของนักเรียนที่มีต่อบทเรียนคอมพิวเตอร์ช่วยสอน  มีค่าเฉลี่ยเท่ากับ 4.53  อยู่ในระดับพึงพอใจมากที่สุด  
