การวิจัยครั้งนี้มีวัตถุประสงค์เพื่อศึกษาการดำเนินงานสิ่งแวดล้อมในสถานศึกษาขั้นพื้นฐาน สังกัดสำนักงานเขตพื้นที่การศึกษาชลบุรี เขต 1 และเปรียบเทียบการดำเนินงานสิ่งแวดล้อมในสถานศึกษาขั้นพื้นฐาน  จำแนกตามขนาดโรงเรียน  และที่ตั้งของโรงเรียน  กลุ่มตัวอย่างที่ใช้ในการวิจัยได้แก่  ผู้บริหาร  จำนวน 80  คน  และครู  จำนวน  80  คน ในโรงเรียน  สังกัดสำนักงานเขตพื้นที่การศึกษาชลบุรี เขต 1  เครื่องมือที่ใช้ในการเก็บรวบรวมข้อมูลเป็นแบบสอบถามชนิดมาตราส่วนประมาณค่า 5  ระดับ  สถิติที่ใช้ในการวิเคราะห์ข้อมูล  ได้แก่  ค่าร้อยละ  คะแนนเฉลี่ย  ค่าความเบี่ยงเบนมาตรฐาน  การทดสอบค่าที (t-test)  และการวิเคราะห์ความแปรปรวนทางเดียว (One Way ANOVA) 
	ผลการวิจัยพบว่า
	1.  การดำเนินงานสิ่งแวดล้อมในสถานศึกษาขั้นพื้นฐาน  สังกัดสำนักงานเขตพื้นที่การศึกษาชลบุรี เขต 1 โดยรวมอยู่ในระดับมาก เรียงตามลำดับคะแนนเฉลี่ยจากมากไปหาน้อย  ได้แก่  ด้านการประสานงานและร่วมมือกับชุมชน  ด้านการจัดกิจกรรมการเรียนการสอนสิ่งแวดล้อม  ด้านการสร้างความตระหนักให้เห็นคุณค่าของการอนุรักษ์และพัฒนาสิ่งแวดล้อม  และด้านการจัดสภาพแวดล้อมในโรงเรียนที่ถูกสุขลักษณะ
	2.  การเปรียบเทียบการดำเนินงานสิ่งแวดล้อมในสถานศึกษาขั้นพื้นฐาน  สังกัดสำนักงานเขตพื้นที่การศึกษาชลบุรี เขต 1 จำแนกตามขนาดโรงเรียน  และที่ตั้งของโรงเรียน พบว่า  โดยรวมและรายด้าน  แตกต่างกันอย่างไม่มีนัยสำคัญทางสถิติ
