การวิจัยครั้งนี้มีวัตถุประสงค์เพื่อศึกษาความพึงพอใจของพนักงานครู ต่อการบริหารงานของผู้บริหารสถานศึกษา  โรงเรียนสังกัดเทศบาลจังหวัดฉะเชิงเทรา  จำนวน  6  งาน  คือ  งานวิชาการ งานกิจการนักเรียน  งานธุรการ  การเงินและพัสดุ  งานบุคลากร  งานอาคารสถานที่  และงานความสัมพันธ์กับชุมชน  และเปรียบเทียบความคิดเห็นของพนักงานครู ที่มีต่อการบริหารงานของผู้บริหารสถานศึกษา โรงเรียนสังกัดเทศบาลจังหวัดฉะเชิงเทรา  จำแนกตามประสบการณ์การทำงานและระดับชั้นที่ปฏิบัติการสอน  กลุ่มตัวอย่าง  ได้แก่  พนักงานครูในโรงเรียนสังกัดเทศบาลจังหวัดฉะเชิงเทรา จำนวน  127  คน  เครื่องมือที่ใช้คือแบบสอบถามมาตราส่วนประมาณค่า  5  ระดับ  สถิติที่ใช้  ได้แก่ ค่าเฉลี่ย  ( )  ค่าความเบี่ยงเบนมาตรฐาน (S.D.)  การทดสอบค่าที  (t-test)  และการวิเคราะห์ความแปรปรวนทางเดียว  (One way ANOVA)
	ผลการวิจัยพบว่า  ความพึงพอใจของพนักงานครูต่อการบริหารงานของผู้บริหารสถานศึกษา โรงเรียนสังกัดเทศบาลจังหวัดฉะเชิงเทรา  ในภาพรวม  6  งาน  อยู่ในระดับมาก  เมื่อพิจารณาแต่ละงาน พบว่า  ทุกงานอยู่ในระดับมาก  เรียงลำดับดังนี้  งานวิชาการ  งานธุรการ  การเงินและพัสดุ  งานความสัมพันธ์กับชุมชน  งานบุคลากร  งานกิจการนักเรียน  และงานอาคารสถานที่  การเปรียบเทียบความพึงพอใจของพนักงานครู ต่อการบริหารงานของผู้บริหารสถานศึกษา  โรงเรียนสังกัดเทศบาลจังหวัดฉะเชิงเทรา จำแนกตามประสบการณ์การทำงานและระดับชั้นที่ปฏิบัติการสอน  พบว่าแตกต่างกันอย่างไม่มีนัยสำคัญทางสถิติ
