 การวิจัยครั้งนี้ มีวัตถุประสงค์เพื่อศึกษาการพัฒนาบุคลากรเพื่อรองรับการบริหารราชการ
จังหวัดแบบบูรณาการของจังหวัดสระบุรี  ปัญหาอุปสรรคในการพัฒนาบุคลากร และแนวทางแก้ไขปัญหาอุปสรรคในการพัฒนาบุคลากรให้มีประสิทธิภาพ ประชากรที่ศึกษาได้แก่ หัวหน้าส่วนราชการในจังหวัดสระบุรี  ทั้งส่วนกลางและส่วนภูมิภาคทั้งหมด จำนวน 110  คน  โดยใช้สถิติค่าความถี่ และค่าร้อยละ 
	  ผลการศึกษา  พบว่า  1) การพัฒนาบุคลากรเพื่อรองรับการบริหารงานจังหวัดแบบบูรณาการ ได้ดำเนินการโดยการฝึกอบรมเพิ่มเติมจากหลักสูตรต่างๆ ที่จังหวัดจัดขึ้นเป็นประจำ มีการสร้างเครือข่ายเพื่อประโยชน์ในการปฏิบัติงานให้เข้าใจร่วมกัน เน้นการทำงานเป็นทีม กำหนดตัวชี้วัดความสำเร็จ  มุ่งเน้นที่การกระตุ้นให้เกิดการยกระดับรายได้แก่ประชาชนเป็นสำคัญ    2) ปัญหาอุปสรรคในการพัฒนาบุคลากร ได้แก่ ความครอบคลุมในเรื่องของการพัฒนาบุคลากรยังไม่ทั่วถึง และมีการดำเนินการเฉพาะกลุ่มเป้าหมายบางส่วน ซึ่งส่วนใหญ่จะมุ่งเน้นไปที่ผู้บริหารหรือหัวหน้าส่วนราชการจังหวัด 
หลักสูตรการฝึกอบรมยังมีค่อนข้างน้อย จัดให้เฉพาะหัวหน้าส่วนราชการระดับจังหวัด การดำเนินการฝึกอบรมต่างๆ ส่วนใหญ่ยังขาดการติดตามประเมินผล  3) แนวทางแก้ไข    ควรมีการปรับหลักสูตรให้มีความเหมาะสมสอดคล้องกับสถานการณ์ปัจจุบัน เพื่อใช้เป็นแนวทางถ่ายทอดให้กับหน่วยงานอย่างทั่วถึง การฝึกอบรมหลักสูตรต่างๆ ควรมีการบูรณาการร่วมกันจากทุกภาคส่วน  ทั้งภาครัฐ ภาคเอกชน  ภาคองค์กรปกครองส่วนท้องถิ่น และให้มีลักษณะของการทำงานเป็นทีมมากขึ้น 
