การวิจัยครั้งนี้มีวัตถุประสงค์เพื่อศึกษาการมีส่วนร่วมของครูในการบริหารสถานศึกษาขั้นพื้นฐาน  สังกัดสำนักงานเขตพื้นที่การศึกษาชลบุรี เขต 2 และเพื่อเปรียบเทียบการมีส่วนร่วมของครูในการบริหารสถานศึกษาขั้นพื้นฐาน  จำแนกตามตำแหน่ง  วุฒิการศึกษา  ประสบการณ์การทำงาน และขนาดโรงเรียน  กลุ่มตัวอย่าง  ได้แก่  ผู้บริหาร  จำนวน  118  คน  และครู  จำนวน  287  คน ซึ่งปฏิบัติงานในโรงเรียน สังกัดสำนักงานเขตพื้นที่การศึกษาชลบุรี เขต 2  เครื่องมือที่ใช้ในการวิจัยได้แก่  แบบสอบถามเกี่ยวกับการมีส่วนร่วมของครูในการบริหารสถานศึกษาขั้นพื้นฐาน  แบ่งออกเป็น 3  ตอน  ตอนที่  1  ข้อมูลทั่วไปของผู้ตอบแบบสอบถาม  ตอนที่  2  แบบสอบถามเกี่ยวกับการมีส่วนร่วมของครูในการบริหารสถานศึกษาขั้นพื้นฐาน  จำนวน  4  ด้าน  คือ  การบริหารวิชาการ  การบริหารงบประมาณ  การบริหารงานบุคคล และการบริหารทั่วไป  มีลักษณะเป็นแบบสอบถาม  ชนิดมาตราส่วนประมาณค่า  5  ระดับ  และตอนที่ 3  เป็นข้อเสนอแนะเพิ่มเติม 
	สถิติที่ใช้ในการวิจัย  ได้แก่  ค่าร้อยละ  ค่าเฉลี่ย  ค่าความเบี่ยงเบนมาตรฐาน  ทดสอบความแตกต่างของค่าเฉลี่ยใช้การทดสอบค่าที  (t-test)  ทดสอบความแปรปรวนทางเดียว  (One Way ANOVA)  (ค่า F-test)
	ผลการวิจัย  พบว่า 
	1.  การมีส่วนร่วมของครูในการบริหารสถานศึกษาขั้นพื้นฐาน  สังกัดสำนักงานเขตพื้นที่การศึกษาชลบุรี เขต 2  โดยรวมอยู่ในระดับปานกลาง  เรียงคะแนนเฉลี่ยจากมากไปหาน้อย  ได้แก่  ด้านการบริหารวิชาการ  ด้านการบริหารงบประมาณ  ด้านการบริหารทั่วไป  และด้านการบริหารงานบุคคล 	
 	2.  การเปรียบเทียบการมีส่วนร่วมของครูในการบริหารสถานศึกษาขั้นพื้นฐาน  สังกัดสำนักงานเขตพื้นที่การศึกษาชลบุรี เขต 2  ตามทัศนะของผู้บริหารและครูจำแนกตามตำแหน่ง  พบว่า  แตกต่างกันอย่างมีนัยสำคัญทางสถิติที่ระดับ .05  ส่วนจำแนกตามวุฒิการศึกษา  ประสบการณ์การทำงาน  และขนาดโรงเรียน  พบว่า  แตกต่างกันอย่างไม่มีนัยสำคัญทางสถิติ
