การวิจัยนี้เป็นการวิจัยปฏิบัติการแบบมีส่วนร่วม มีวัตถุประสงค์ 3  ข้อคือ  1)  เพื่อศึกษาปัญหาสภาพแวดล้อมในการทำงาน  2)  เพื่อสร้างยุทธศาสตร์การพัฒนาสภาพแวดล้อมในการทำงาน            3)   เพื่อเปรียบเทียบผลการพัฒนาสภาพแวดล้อมในที่ทำงานก่อนและภายหลังการใช้ยุทธศาสตร์  โดยดำเนินการที่บริษัท อ.โชคไพศาลกระเป๋าไทย  จำกัด  จังหวัดสมุทรปราการ  ในระหว่างเดือนธันวาคม พ.ศ. 2550 ถึง เดือนกันยายน พ.ศ. 2551  ผู้มีส่วนร่วมในการวิจัย  ได้แก่  เจ้าของ  และพนักงาน  จำนวน 42  คน  โดยได้มีส่วนร่วมในทุกขั้นตอนของการดำเนินการวิจัย 
	ขั้นตอนหลักในการวิจัย  ประกอบด้วย  1)  การสำรวจสภาพแวดล้อมในการทำงานโดยใช้แบบสำรวจตามหลักการของ WISE Technique ใน  8  ด้านจำนวน  12  ข้อ  2)  การวิเคราะห์สาเหตุของปัญหาสภาพแวดล้อมในการทำงาน  3)  การสร้างยุทธศาสตร์การพัฒนาสภาพแวดล้อมในการทำงาน และ 4)  การประเมินผลการพัฒนาสภาพแวดล้อมในที่ทำงาน 
	ผลการวิจัยพบว่า  สภาพแวดล้อมในการทำงานได้รับการพัฒนาขึ้นทั้ง  8  ด้านได้แก่  1)  การจัดเก็บและขนย้ายวัสดุสิ่งของ  โดยการจัดเก็บสิ่งของให้เป็นระเบียบ และประหยัดพื้นที่  2)  การออกแบบหน่วยที่ทำงาน  โดยการจัดหาเก้าอี้ให้เหมาะสมกับพนักงาน  3)  ผลิตภาพของเครื่องจักรที่ปลอดภัย โดยการติดตั้งการ์ดครอบสายพานเครื่องจักร  4)  การควบคุมสารเคมีอันตราย  โดยการจัดฝาปิดภาชนะเพื่อลดการระเหยของกาว  และการเพิ่มการระบายอากาศเฉพาะจุด  5)  การจัดแสงสว่าง  โดยการจัดเพิ่มจำนวนหน้าต่าง  6)  สวัสดิการในการทำงาน โดยการจัดให้มีแก้วน้ำส่วนบุคคล  7)  อาคารและสถานที่  โดยการปรับปรุงพื้นโรงงาน  จัดทำท่อระบายน้ำ  เพิ่มอุปกรณ์ดับเพลิง  และจัดเก็บสายไฟฟ้าให้เป็นระเบียบ 8)  การจัดรูปงาน  โดยการใช้รถเข็นเข้ามาช่วยผ่อนแรงในการขนย้ายสิ่งของ 
	ยุทธศาสตร์สำคัญที่ใช้ในการพัฒนาสภาพแวดล้อมในการทำงานประกอบด้วย  การสร้างการมีส่วนร่วม  การสร้างแรงจูงใจ  และการให้ความรู้
