การวิจัยครั้งนี้มีวัตถุประสงค์เพื่อศึกษาปัญหาการพัฒนาหลักสูตรสถานศึกษาของโรงเรียนขยายโอกาสทางการศึกษา  สังกัดสำนักงานเขตพื้นที่การศึกษาชลบุรี เขต 1  และเปรียบเทียบปัญหาการพัฒนาหลักสูตรสถานศึกษา  จำแนกตามตำแหน่ง ประสบการณ์การทำงาน  และขนาดโรงเรียนกลุ่มตัวอย่างที่ใช้ในการวิจัยครั้งนี้  ประกอบด้วยผู้บริหารโรงเรียน  จำนวน  22  คน  และครูที่ปฏิบัติหน้าที่หัวหน้ากลุ่มสาระการเรียนรู้  จำนวน  176  คน  รวม  198  คน  ในโรงเรียนขยายโอกาสทางการศึกษา สังกัดสำนักงานเขตพื้นที่การศึกษาชลบุรี เขต 1  เครื่องมือที่ใช้ในการเก็บรวบรวมข้อมูลเป็นแบบสอบถามชนิดมาตราส่วนประมาณค่า  5  ระดับ  สถิติที่ใช้ในการวิเคราะห์ข้อมูล  ได้แก่  ค่าร้อยละ  คะแนนเฉลี่ย  ความเบี่ยงเบนมาตรฐาน  การทดสอบค่าที  (t-test)  และการวิเคราะห์  ความแปรปรวนทางเดียว (One Way ANOVA)
	ผลการวิจัยพบว่า
	1.  ปัญหาการพัฒนาหลักสูตรสถานศึกษาของโรงเรียนขยายโอกาสทางการศึกษา  สังกัดสำนักงานเขตพื้นที่การศึกษาชลบุรี  เขต  1  โดยรวมและรายด้านอยู่ในระดับปานกลาง  
	2.  การเปรียบเทียบปัญหาการพัฒนาหลักสูตรสถานศึกษาของโรงเรียนขยายโอกาสทางการศึกษา  สังกัดสำนักงานเขตพื้นที่การศึกษาชลบุรีเขต  1  จำแนกตามตำแหน่ง  โดยรวมและรายด้านแตกต่างกันอย่างไม่มีนัยสำคัญทางสถิติ  เมื่อจำแนกตามประสบการณ์การทำงาน  พบว่าโดยรวมและรายด้านแตกต่างกันอย่างมีนัยสำคัญทางสถิติที่ระดับ .05  และเมื่อจำแนกตามขนาดโรงเรียนโดยรวม  แตกต่างกันอย่างมีนัยสำคัญทางสถิติที่ระดับ .05  เมื่อเปรียบเทียบค่าเฉลี่ยเป็นรายคู่  ด้วยวิธีการของเชฟเฟ  (Scheffe')  พบว่า  โรงเรียนขนาดเล็กกับโรงเรียนขนาดกลาง  มีปัญหาการพัฒนาหลักสูตรสถานศึกษา  แตกต่างกันอย่างมีนัยสำคัญทางสถิติที่ระดับ .05 
