การวิจัยครั้งนี้เป็นการวิจัยและพัฒนา  โดยใช้เทคนิคการวิจัยทั้งเชิงปริมาณ  และเชิงคุณภาพ มีวัตถุประสงค์เพื่อศึกษาสภาพปัญหาที่เกี่ยวข้องกับคุณภาพการให้บริการ  เพื่อสร้างยุทธศาสตร์การพัฒนาคุณภาพการให้บริการและเพื่อเปรียบเทียบความพึงพอใจของผู้รับบริการก่อนและหลังการพัฒนาคุณภาพการให้บริการ  ประชากรมี  2  กลุ่ม  คือ  ผู้ใช้อาคารชุด เอส.เอ็ม.ทาวเวอร์ จำนวน  1,492  คน  กลุ่มตัวอย่าง  จำนวน  400  คน  และผู้ให้บริการ  เป็นเจ้าหน้าที่ของนิติบุคคลอาคารชุด เอส.เอ็ม.ทาวเวอร์  จำนวน  20  คน  ขั้นตอนการวิจัย  ประกอบด้วย  การศึกษาสภาพปัญหา การแสวงหาความคิดเห็นและข้อเสนอแนะการแก้ปัญหา  การวิเคราะห์ข้อมูล  การค้นหายุทธศาสตร์ การทดลองนำแผนยุทธศาสตร์ที่ได้ไปใช้  และการประเมินผลการพัฒนาคุณภาพการให้บริการ เครื่องมือวิจัย  ได้แก่  แบบสอบถามความพึงพอใจของผู้รับบริการ  และแบบสัมภาษณ์  ผู้ให้บริการ สถิติที่นำมาใช้ในการวิเคราะห์ข้อมูล  ได้แก่  ค่าร้อยละ  ค่าเฉลี่ย  และส่วนเบี่ยงเบนมาตรฐาน การประเมินผลดำเนินการโดยการเปรียบเทียบความพึงพอใจก่อนและหลังการพัฒนาคุณภาพการให้บริการ
	ผลการศึกษาวิจัยพบว่า  ความพึงพอใจในคุณภาพการให้บริการของผู้รับบริการก่อนพัฒนาคุณภาพการให้บริการ  อยู่ในระดับน้อยมาก  สภาพปัญหาที่พบโดยรวม  ในด้านพฤติกรรมและการแสดงออก  ด้านความรู้ความสามารถ  และด้านความรับผิดชอบและระบบงานให้บริการ  แผนยุทธศาสตร์ที่ได้พัฒนาขึ้น  ประกอบด้วยโครงการฝึกอบรม  การให้คำปรึกษา  การลดขั้นตอนการปฏิบัติงาน  การส่งเสริมการศึกษาเพิ่มเติมในด้านวิชาการสำหรับเจ้าหน้าที่  ที่ยังขาดความรู้ในด้านต่าง ๆ โดยหลังการพัฒนาคุณภาพการให้บริการพบว่า  ยุทธศาสตร์ที่นำมาใช้มีผลทำให้คุณภาพการให้บริการดีขึ้น  ซึ่งรับรู้ได้จาก ค่าเฉลี่ยระดับความพึงพอใจของผู้รับบริการในภาพรวมการให้บริการสูงขึ้นจาก  1.72  เป็น  3.86  เพิ่มขึ้น  2.14  หลังจากใช้แผนยุทธศาสตร์
