การวิจัยครั้งนี้ มีวัตถุประสงค์ในการวิจัย 3 ประการคือ 1) เพื่อพัฒนาบทเรียนกลุ่มสาระการเรียนรู้ภาษาต่างประเทศ (ภาษาอังกฤษ) โดยใช้เนื้อหาท้องถิ่น สำหรับนักเรียนชั้นมัธยมศึกษาปีที่ 1 โรงเรียนบ้านบึง อุตสาหกรรมนุเคราะห์ อำเภอบ้านบึง จังหวัดชลบุรี 2) เพื่อศึกษาผลสัมฤทธิ์ทางการเรียนภาษาอังกฤษของนักเรียนจากคะแนนสอบก่อนและหลังการใช้บทเรียน 3) เพื่อศึกษาความคิดเห็นของนักเรียน ที่มีต่อบทเรียน ประชากรที่ใช้ในการวิจัยครั้งนี้ ได้แก่ นักเรียนชั้นมัธยมศึกษาปีที่ 1 โรงเรียนบ้านบึง อุตสาหกรรมนุเคราะห์ อำเภอบ้านบึง จังหวัดชลบุรี ภาคเรียนที่ 2 ปีการศึกษา 2552 จำนวน 14 ห้องเรียนรวม 560 คน กลุ่มตัวอย่างที่ใช้ในการวิจัยครั้งนี้ เป็นนักเรียนชั้นมัธยมศึกษาปีที่ 1/3 ที่ได้มาด้วยวิธีการ สุ่มตัวอย่างแบบง่าย จำนวน 1 ห้องเรียน 50 คน  เครื่องมือที่ใช้ในการวิจัยประกอบด้วย บทเรียนเนื้อหาท้องถิ่น แผนการจัดการเรียนรู้ แบบทดสอบวัดผลสัมฤทธิ์ทางการเรียน  และแบบสอบถามความคิดเห็นที่มีต่อบทเรียน สถิติที่ใช้วิเคราะห์ข้อมูลคือ ค่าเฉลี่ยเลขคณิต ค่าเบี่ยงเบนมาตรฐาน และค่าการทดสอบ  t-test 
	ผลการวิจัยพบว่า 
	1)  บทเรียนที่พัฒนาขึ้น ประกอบด้วย 6 บทเรียน มีคุณภาพเหมาะสมมาก      
	2)  นักเรียนมีผลสัมฤทธิ์ทางการเรียนภาษาอังกฤษหลังเรียนด้วยบทเรียนที่พัฒนาขึ้นสูงกว่าก่อนเรียน อย่างมีนัยสำคัญทางสถิติที่ระดับ .05
	3)  นักเรียนมีความคิดเห็นต่อบทเรียนอยู่ในระดับเห็นด้วยมากที่สุด รายการที่เห็นด้วยมากที่สุดลำดับแรก ๆ คือได้รับประโยชน์จากบทเรียน บทเรียนเข้าใจง่าย และเนื้อหาความรู้เหมาะแก่ผู้เรียน
