การวิจัยครั้งนี้มีวัตถุประสงค์เพื่อศึกษาบุคลิกภาพที่มีต่อความเครียดของผู้บริหารสถานศึกษา  สังกัดสำนักงานเขตพื้นที่การศึกษาในจังหวัดชลบุรี  จำแนกตามบุคลิกภาพ        จำนวน  2   ด้าน  กลุ่มตัวอย่างที่ใช้ในการศึกษา  ได้แก่  ผู้บริหารสถานศึกษา  จำนวน  178  คน  เครื่องมือที่ใช้ในการเก็บรวบรวมข้อมูลเป็นแบบสอบถามตามบุคลิกภาพของผู้บริหารแบบ  A  และแบบ  B  และความเครียดในการบริหารสถานศึกษาทั้ง  5  ด้าน  ตามมาตราส่วนประมาณค่า  5  ระดับ  สถิติที่ใช้ในการวิเคราะห์ข้อมูล  ได้แก่  ค่าร้อยละ  คะแนนเฉลี่ย  ความเบี่ยงเบนมาตรฐาน  การทดสอบค่าที  ผลการวิจัยสรุปได้ดังนี้
	1.  บุคลิกภาพของผู้บริหารสถานศึกษาขั้นพื้นฐาน  สังกัดสำนักงานเขตพื้นที่การศึกษาในจังหวัดชลบุรี  จำแนกเป็นบุคลิกภาพแบบ A จำนวน  102  คน  และบุคลิกภาพแบบ B  จำนวน  76  คน
	2.  ระดับความเครียดในการบริหารสถานศึกษาของผู้บริหารสถานศึกษา  สังกัดสำนักงานเขตพื้นที่การศึกษาในจังหวัดชลบุรี  โดยรวมและรายด้านอยู่ในระดับปานกลาง  เมื่อพิจารณาเป็นรายด้าน พบว่าทุกด้านอยู่ในระดับปานกลาง
	3.  ผลการเปรียบเทียบความเครียดในการบริหารของผู้บริหารสถานศึกษา  สังกัดสำนักงานเขตพื้นที่การศึกษาในจังหวัดชลบุรี โดยรวมและรายด้าน  จำแนกตามบุคลิกภาพของผู้บริหารสถานศึกษา แบบ  A  และแบบ  B  พบว่า  ผู้บริหารที่มีบุคลิกภาพ  แบบ  A  และแบบ  B   มีความเครียดด้านแรงบีบคั้นจากการบริหาร  ด้านความรับผิดชอบการบริหาร  ด้านความสัมพันธ์ระหว่างบุคคล  ด้านความขัดแย้งระหว่างบุคคลและด้านความคาดหวังในบทบาทหน้าที่แตกต่างกันอย่างมีนัยสำคัญทางสถิติที่ระดับ .05  สอดคล้องกับสมมุติฐานที่ตั้งไว้

