การวิจัยครั้งนี้มีวัตถุประสงค์ เพื่อศึกษาและเปรียบเทียบความพึงพอใจต่อการจัดการศึกษาสายวิชาชีพของนักเรียน นักศึกษาโรงเรียนอาชีวศึกษาเอกชน สำนักงานเขตพื้นที่การศึกษา ชลบุรี  เขต 1  กลุ่มตัวอย่างที่ใช้ในการวิจัยเป็นนักเรียน  นักศึกษาโรงเรียนอาชีวศึกษาเอกชน  สำนักงานเขตพื้นที่การศึกษาชลบุรี เขต 1 จำนวน 375  คน  เครื่องมือที่ใช้ในการเก็บรวบรวมข้อมูลเป็นแบบสอบถามมาตราส่วนประมาณค่า  5 ระดับ  สถิติที่ใช้วิเคราะห์ข้อมูล ได้แก่  ค่าความถี่  ค่าร้อยละ  ค่าเฉลี่ย  ค่าความเบี่ยงเบนมาตรฐาน  การทดสอบค่าที  การทดสอบค่าความแปรปรวนแบบจำแนกทางเดียว   และการทดสอบความแตกต่างเป็นรายคู่ โดยใช้วิธีเชฟเฟ่	
	ผลการวิจัยสรุปได้ดังนี้
	1.  นักเรียน  นักศึกษาโรงเรียนอาชีวศึกษาเอกชน สำนักงานเขตพื้นที่การศึกษาชลบุรี  เขต 1 มีความพึงพอใจต่อการจัดการศึกษาสายวิชาชีพ  โดยรวมอยู่ในระดับปานกลาง  เมื่อพิจารณาเป็นรายด้าน  พบว่า  ด้านครูผู้สอนอยู่ในระดับมาก  ส่วนด้านหลักสูตร ด้านกระบวนการเรียนรู้และกิจกรรมการเรียนการสอน  ด้านสื่อการเรียนการสอน  ด้านสภาพแวดล้อมในการเรียน  และด้านวัดผลประเมินผลอยู่ในระดับปานกลาง
	2.  นักเรียน  นักศึกษาที่มีอายุ และระดับการศึกษาต่างกัน  มีความพึงพอใจต่อการจัดการศึกษาสายวิชาชีพโรงเรียนอาชีวศึกษาเอกชน  สำนักงานเขตพื้นที่การศึกษาชลบุรี  เขต 1  โดยรวม และรายด้านแตกต่างกันอย่างไม่มีนัยสำคัญทางสถิติ
	3.  นักเรียน  นักศึกษาที่ผู้ปกครองมีอาชีพต่างกัน มีความพึงพอใจต่อการจัดการศึกษาสายวิชาชีพโรงเรียนอาชีวศึกษาเอกชน  สำนักงานเขตพื้นที่การศึกษาชลบุรี  เขต 1 โดยรวมแตกต่างกันอย่างมีนัยสำคัญทางสถิติที่ระดับ  .05  เมื่อพิจารณาเป็นรายด้าน  พบว่า  นักเรียน  นักศึกษาที่ผู้ปกครองมีอาชีพต่างกันมีความพึงพอใจต่อการจัดการศึกษาสายวิชาชีพโรงเรียนอาชีวศึกษาเอกชน  สำนักงานเขตพื้นที่การศึกษาชลบุรี  เขต 1  ด้านกระบวนการเรียนรู้และกิจกรรมการเรียนการสอน  และด้านวัดผลประเมินผล  แตกต่างกันอย่างมีนัยสำคัญทางสถิติที่ระดับ .05   ส่วนด้านหลักสูตร  ด้านครูผู้สอน  ด้านสื่อการเรียนการสอน  และด้านสภาพแวดล้อมในการเรียนมีความแตกต่างกันอย่างไม่มีนัยสำคัญทางสถิติ
