การวิจัยครั้งนี้มีวัตถุประสงค์เพื่อพัฒนารูปแบบการจัดการเรียนรู้แบบบูรณาการในงานส่งเสริมเครือข่ายวิสาหกิจชุมชน อำเภอลับแล จังหวัดอุตรดิตถ์ ที่ก่อให้เกิดประสิทธิผลในการพัฒนาความสามารถด้านการสื่อสารของนักศึกษารายวิชาการพูดเพื่อการประชาสัมพันธ์ และเพื่อประเมินผลการใช้รูปแบบการจัดการเรียนรู้แบบบูรณาการที่เกิดกับนักศึกษาและเครือข่ายวิสาหกิจชุมชน โดยใช้ระเบียบวิธีวิจัยปฏิบัติการแบบมีส่วนร่วม แบ่งเป็น 2 ระยะ คือ ระยะที่ 1  การพัฒนารูปแบบการจัดการเรียนรู้แบบบูรณาการ ระยะที่ 2  การนำรูปแบบการจัดการเรียนรู้แบบบูรณาการที่ได้ไปใช้ในสถานการณ์จริงเพื่อประเมินผลการใช้รูปแบบ  กลุ่มตัวอย่างในการศึกษา ประกอบด้วย นักศึกษาที่ลงทะเบียนเรียนรายวิชาการพูดเพื่อการประชาสัมพันธ์ในเทอมที่ 2 จำนวน 24  คน  แกนนำกลุ่มอาชีพวิสาหกิจชุมชนในอำเภอลับแล จำนวน 24  คน และแกนนำชุมชนจากภาครัฐบาลและเอกชน จำนวน 12  คน ใช้ระยะเวลาการศึกษาทดลอง 4  เดือน 
ผลการศึกษาวิจัย พบว่า นักศึกษามีพัฒนาการทางด้านการสื่อสารทั้งด้านความรู้และทักษะ  มีความมั่นใจ กล้าพูดและกล้าแสดงออก สามารถจัดกิจกรรมส่งเสริมกลุ่มอาชีพวิสาหกิจชุมชน รวมทั้งการประสานงานกับองค์กรฝ่ายสนับสนุน การอบรมทักษะการพูดและการผลิตสื่อประชาสัมพันธ์ อยู่ในระดับพึงพอใจ กลุ่มอาชีพวิสาหกิจชุมชนได้รับรู้ข่าวสารและช่องทางการติดต่อขอความช่วยเหลือจากองค์กรทั้งภาครัฐบาลและเอกชน เรียนรู้วิธีการพูดเพื่อการสื่อสารและได้พัฒนาเครือข่ายข้อมูลข่าวสารกลุ่มอาชีพวิสาหกิจชุมชน กลุ่มตัวอย่างพึงพอใจกับรูปแบบการจัดการเรียนรู้แบบบูรณาการที่ได้พัฒนาขึ้น
