   การวิจัยครั้งนี้มีวัตถุประสงค์เพื่อศึกษาและเปรียบเทียบความพึงพอใจของอาจารย์ที่มีต่อการจัดการศึกษาระดับบัณฑิตศึกษา สถาบันเทคโนโลยีพระจอมเกล้าเจ้าคุณทหารลาดกระบัง จำแนกตามประสบการณ์ในการทำงาน วุฒิการศึกษา  ตำแหน่งทางวิชาการ และคณะวิชาที่เปิดสอน   กลุ่มตัวอย่างที่ใช้ในการวิจัย  คือ อาจารย์ในระดับบัณฑิตศึกษา ปีการศึกษา 2547 จำนวน 215 คน   ซึ่งได้มาจากการสุ่มแบบหลายขั้นตอน เครื่องมือที่ใช้ในวิจัยเป็นแบบสอบถาม  แบบมาตราส่วนประมาณค่า 5 ระดับ   การวิเคราะห์ข้อมูลสถิติที่ใช้ ได้แก่  ค่าร้อยละ  ค่าเฉลี่ย ค่าเบี่ยงเบนมาตรฐาน  การทดสอบค่าที การวิเคราะห์ความแปรปรวนตัวประกอบทางเดียว การทดสอบเป็นรายคู่โดยใช้วิธีการของเชฟเฟ่   ผลการวิจัยสรุปได้ ดังนี้
    1. อาจารย์ สถาบันเทคโนโลยีพระจอมเกล้าเจ้าคุณทหารลาดกระบัง มีความพึงพอใจต่อการจัดการศึกษาในระดับบัณฑิตศึกษา ในภาพรวม 5 ด้านอยู่ในระดับปานกลาง เรียงลำดับค่าเฉลี่ยจากมากไปหาน้อยคือ   ด้านการผลิตบัณฑิต  ด้านการวิจัย  ด้านการบริหารและการจัดการ  ด้านบริการวิชาการและบริการสังคม  และด้านทะนุบำรุงศิลปะและวัฒนธรรมไทย  
2.  อาจารย์ สถาบันเทคโนโลยีพระจอมเกล้าเจ้าคุณทหารลาดกระบัง ที่มีประสบการณ์ในทำงาน  ตำแหน่งทางวิชาการ และคณะวิชาที่เปิดสอน ต่างกัน มีความพึงพอใจต่อการจัดการศึกษาระดับบัณฑิตศึกษาไม่แตกต่างกัน    
3.  อาจารย์ สถาบันเทคโนโลยีพระจอมเกล้าเจ้าคุณทหารลาดกระบัง ที่มีวุฒิการศึกษาต่างกัน มีความพึงพอใจต่อการจัดการศึกษาแตกต่างกัน อย่างมีนัยสำคัญทางสถิติที่ระดับ .05 
