การศึกษาประสิทธิภาพของขยะจากงานหลอมอะลูมิเนียมที่นำมาใช้เพื่อการเกษตรกรรมเป็นปุ๋ยธาตุรอง ในการปลูกคะน้า ศึกษาโดยวางแผนการทดลองแบบสุ่มสมบูรณ์ในบล็อค (randomized complete block design) มี 4 ซ้ำ ย้ายกล้าคะน้าอายุ 20 วันลงปลูกห่างกัน 20 เซนติเมตรในแปลงทดลองขนาด 1.2 x1.2 เมตร สิ่งทดลองประกอบด้วยขยะจากงานหลอมอะลูมิเนียม 5 ตำรับการทดลอง คือเพิ่มขยะจากงานหลอมอะลูมิเนียม ในอัตรา 0, 10, 20, 30 และ 40 กิโลกรัมต่อไร่ ลงไปกับคะน้าที่ปลูกโดยใช้ปุ๋ยคอก 800 กิโลกรัมต่อไร่ ปุ๋ยสูตร 12-8-8 จำนวน 25 กิโลกรัมต่อไร่ และเมื่อคะน้าอายุได้ 21 วันใส่ปุ๋ยยูเรีย 25 กิโลกรัมต่อไร่ วัดผลการทดลองโดยชั่ง น้ำหนักสด น้ำหนักแห้ง นับ จำนวนใบ วัดความกว้างใบ และความสูง พบว่าแปลงปลูกที่ใส่ขยะจากงานหลอมอะลูมิเนียม 30-40 กิโลกรัมต่อไร่เป็นตำรับที่ดีที่สุดโดยมีผลทำให้น้ำหนักสดของส่วนเหนือดินและความสูงคะน้าอายุ 35วันหลังจากย้ายกล้าลงแปลงปลูกเพิ่มขึ้นอย่างมีนัยสำคัญยิ่งทางสถิติ คือคะน้ามีน้ำหนักสด 2028.25 กรัมต่อ 16 ต้น มากกว่าไม่ใส่ขยะจากงานหลอมอะลูมิเนียม 28.21 เปอร์เซ็นต์ ให้ค่าเฉลี่ยความสูงเหนือดิน 26.38 เซนติเมตร สูงกว่าไม่ใส่ขยะจากงานหลอมอะลูมิเนียม 14.45 เปอร์เซ็นต์ส่วนน้ำหนักแห้ง จำนวนใบ ความกว้างใบไม่มีความแตกต่างทางสถิติ ผลการตรวจสอบแคดเมียมในต้นคะน้าพบว่ามีความปลอดภัยต่อการบริโภค
	การตรวจสอบยุทธศาสตร์โดยใช้ตำรับขยะจากงานหลอมอะลูมิเนียม 30 กิโลกรัมต่อไร่ ในการปลูกคะน้า ณ ศูนย์บริการวิชาการด้านพืชและปัจจัยการผลิต ของกรมวิชาการเกษตร กระทรวงเกษตรและสหกรณ์ จังหวัด สุโขทัย พบว่าให้น้ำหนักสด 151 กรัมต่อต้น ซึ่งมากกว่าไม่ใส่ขยะจากงานหลอมอะลูมิเนียม 17.05 เปอร์เซ็นต์ ให้ความสูง 29.40 เซนติเมตรต่อต้น มากกว่าไม่ใส่ขยะจากงานหลอมอะลูมิเนียม 11.74 เปอร์เซ็นต์ 
