การศึกษา การจัดการขยะมูลฝอยโดยการมีส่วนร่วมของผู้ประกอบการร้านค้าในชุมชน ตำบลหนองปรือ อำเภอบางละมุง จังหวัดชลบุรี มีวัตถุประสงค์ 3 ประการคือ   เพื่อวิเคราะห์บริบทชุมชนที่เชื่อมโยงกับการเกิดปัญหาขยะมูลฝอย  เพื่อสร้างการมีส่วนร่วมของผู้ประกอบการร้านค้าในชุมชนในการวิเคราะห์ปัญหาขยะมูลฝอยในชุมชน ร่วมดำเนินกิจกรรมเพื่อแก้ไขปัญหาและร่วมประเมินผลความสำเร็จของการแก้ไขปัญหา   และเพื่อสร้างยุทธศาสตร์ในการแก้ไขปัญหาขยะมูลฝอยในชุมชน
ประชากรในการวิจัยคือผู้ประกอบการร้านค้าในชุมชนใน 14 หมู่ของตำบลหนองปรือจำนวน 672 คน  กลุ่มตัวอย่างที่ศึกษาคือผู้ประกอบการร้านค้าในชุมชนในหมู่ 1 จำนวน 78 คน เครื่องมือในการวิจัยประกอบด้วยแบบบันทึกการสังเกต แบบบันทึกข้อมูล และแนวทางการสนทนากลุ่ม 
ผลการวิจัยพบว่า  ปัญหาขยะมูลฝอยในชุมชนได้แก่ ปัญหาขยะมูลฝอยล้นถังและขยะ  มูลฝอยตกค้าง และบริเวณจุดทิ้งขยะมูลฝอยมีสภาพสกปรกและมีกลิ่นเหม็นรบกวน สาเหตุของปัญหาคือการที่ชุมชนไม่มีการคัดแยกขยะมูลฝอยก่อนทิ้ง สำหรับการดำเนินการผู้ประกอบการร้านค้าในชุมชนได้คัดเลือกกิจกรรมการคัดแยกขยะมูลฝอย โดยคัดแยกเป็นขยะมูลฝอยขายได้และขายไม่ได้ มาดำเนินการในหมู่ 1 ใช้ระยะเวลา 30 วัน รวมถึงการรณรงค์ประชาสัมพันธ์ให้ชุมชนมีการคัดแยกขยะมูลฝอย และจากการประเมินผลความสำเร็จพบว่าขยะมูลฝอยในพื้นที่ลดลง ทำให้สามารถลดปัญหาขยะมูลฝอยล้นถังและขยะมลฝอยตกค้างลงได้ นอกจากนั้น ผู้ประกอบการร้านค้าในชุมชนมีรายได้จากการขายขยะมูลฝอย  การวิจัยในครั้งนี้ทำให้ได้ยุทธศาสตร์การคัดแยกขยะมูลฝอยของชุมชนที่ใช้แนวทางการส่งเสริมการมีส่วนร่วมของผู้ประกอบการร้านค้าในชุมชนผ่านทางวิธีการจัดกระบวนการเรียนรู้
