การวิจัยนี้มีวัตถุประสงค์เพื่อศึกษาปัจจัยที่มีผลต่อการมีส่วนร่วมต่อโครงการพัฒนาศักยภาพหมู่บ้าน (SML) ในอำเภอแปลงยาว จังหวัดฉะเชิงเทรา ซึ่งกลุ่มตัวอย่างที่ใช้ในการศึกษาวิจัยครั้งนี้คือครัวเรือนที่ตั้งอยู่ในอำเภอแปลงยาวจำนวน 377 ครัวเรือน ใช้วิธีการสุ่มตัวอย่างโดยบังเอิญ ตามจำนวนสัดส่วนในตำบลแปลงยาว เครื่องมือที่ใช้ในการรวบรวมข้อมูลคือแบบสอบถาม และแบบสัมภาษณ์ สถิติที่ใช้ในการวิเคราะห์ ค่าความถี่ร้อยละ ค่าเฉลี่ย ส่วนเบี่ยงเบนมาตรฐาน และการวิเคราะห์ค่าความแปรปรวนทางเดียว 
ผลการวิจัยพบว่า
	1) กลุ่มตัวอย่างที่มี อายุ การศึกษา อาชีพ หนี้สิน และการดำรงตำแหน่งต่างๆ ต่อการมีส่วนร่วมในโครงการพัฒนาศักยภาพหมู่บ้าน/ชุมชน  (SML) มีความแตกต่างกันอย่างมีนัยสำคัญทางสถิติที่ระดับ 0.05 ซึ่งเป็นไปตามสมมุติฐานที่ตั้งไว้ 2) การดำเนินงาน การจัดตั้ง และการคัดเลือกคณะทำงาน คณะทำงานโครงการ (SML)ขั้นตอนการเสนอปัญหา และความต้องการ  พบว่า  เกิดขึ้นจากการมีส่วนร่วมจากคนในชุมชน  ประชาชนเป็นผู้เสนอปัญหาหรือความต้องการให้กับคณะทำงานในหมู่บ้าน การบริหารงานกลุ่มของคณะกรรมการ พบว่ามีความโปร่งใส ข้อมูล หลักฐานสามารถตรวจสอบได้ 3) ปัญหาในการดำเนินโครงการ พบว่าประชาชนต้องการให้คณะทำงานโครงการพัฒนาศักยภาพหมู่บ้าน/ชุมชน(SML) มีความรู้ความเข้าใจในโครงการ การให้ข่าวสารเกี่ยวกับการดำเนินงานแก่ประชาชน ความโปร่งใส และตรวจสอบได้  การนำงบประมาณไปใช้แก้ปัญหามีประสิทธิภาพมากยิ่งขึ้น การเล่นพรรคพวกให้น้อยลง จะทำให้โครงการพัฒนาศักยภาพหมู่บ้าน/ชุมชน (SML) เกิดประสิทธิภาพ และประโยชน์สูงสุดต่อไป
ในภาคประชาชน ด้านการมีส่วนร่วม ชาวบ้านในบางหมู่บ้าน ซึ่งมีจำนวนน้อยมีส่วนร่วมในการเสนอความคิดเห็น และเข้ามามีส่วนร่วมต่อโครงการน้อย เนื่องจากเห็นว่าเป็นผลประโยชน์ทางอ้อม ไม่มีเวลาเข้าร่วมประชุมเนื่องจากทั้งต้องใช้เวลาในการหาเลี้ยงชีพ จึงเห็นเป็นเรื่องไกลตัว มิใช่สิ่งที่สำคัญต่อตนเองเท่าไรนัก
