	การวิจัยครั้งนี้ มีวัตถุประสงค์เพื่อปรับปรุงประสิทธิภาพระบบการจัดการขนส่ง และประเมินความพึงพอใจลูกค้า บริษัท ไทยโพลี่ ซีล แมททีเรียล อุตสาหกรรม จำกัด ในมิติคุณภาพ 4 ด้าน ซึ่งได้แก่ 1) การส่งมอบตรงเวลา 2) ความแม่นยำใบสั่งงาน 3) สินค้าค้างส่ง 4) ความเสียหายของสินค้า และวัดความพึงพอใจลูกค้าหลังการปรับปรุง การศึกษาดำเนินการวิจัย เริ่มจากการศึกษาข้อมูลขั้นต้น และเก็บรวบรวมข้อมูลของกระบวนการทำงานของฝ่ายขนส่งสินค้า กลุ่มตัวอย่างที่ใช้พนักงานที่เกี่ยวข้องในการจัดส่งสินค้าจำนวน 10 คน เครื่องมือที่ใช้ในการเก็บรวบรวมข้อมูลเป็นแบบฟอร์มบันทึก วิเคราะห์ข้อมูลด้วยแผนผังก้างปลา นำเทคนิคการตั้งคำถาม 5W1H และเทคนิคการปรับปรุง ECRS มาใช้ในการแก้ปัญหา จากนั้นเสนอแนวทางการปรับปรุงในรูปแบบแผนภูมิการไหล เพื่อลดกิจกรรมที่ไม่เพิ่มคุณค่า ผลการวิจัยพบว่า หลังมีการปรับปรุงมีประสิทธิภาพเพิ่มขึ้น เดิมความสามารถในการส่งมอบสินค้า มีประสิทธิภาพอยู่ที่ร้อยละ 64.38 หลังการปรับปรุงประสิทธิภาพอยู่ที่ร้อยละ 80.42 ก่อนการปรับปรุงความแม่นยำของใบสั่งงาน อยู่ที่ร้อยละ 77.00 หลังการปรับปรุงประสิทธิภาพอยู่ที่ร้อยละ 86.00 ก่อนการปรับปรุงสินค้าค้างส่ง อยู่ที่ร้อยละ 22.19 หลังการปรับปรุงประสิทธิภาพอยู่ที่ร้อยละ 14.13 ก่อนการปรับปรุงความเสียหายของสินค้า อยู่ที่ร้อยละ 12.18 หลังการปรับปรุงประสิทธิภาพอยู่ที่ร้อยละ 5.18 เปรียบเทียบประสิทธิภาพฝ่ายขนส่งสินค้าก่อนและหลังการปรับปรุงมีประสิทธิภาพเพิ่มขึ้น และประเมินผลหลังปรับปรุงโดยใช้แบบสอบถามความพึงพอใจลูกค้า
	ในส่วนแบบสอบถามความพึงพอใจลูกค้า กลุ่มตัวอย่างที่ใช้เป็นบริษัทลูกค้า จำนวน 45 บริษัท เครื่องมือที่ใช้ในการเก็บรวบรวมข้อมูลเป็นแบบสอบถามความพึงพอใจลูกค้าด้านคุณภาพและบริการ มีความเชื่อมั่น 0.90 วิเคราะห์ข้อมูลโดยใช้โปรแกรมสำเร็จรูป สถิติที่ใช้ได้แก่ ร้อยละ ค่าเฉลี่ย ( )  ส่วนเบี่ยงเบนมาตรฐาน (S.D.) ผลที่ได้รับจากแบบสอบถามลูกค้า มีระดับความพึงพอใจในระดับดี
