	การวิจัยครั้งนี้ มีจุดมุ่งหมายเพื่อสร้างแบบฝึกพัฒนาความสามารถในการเขียนเชิงสร้างสรรค์กลุ่มสาระการเรียนรู้ภาษาไทย สำหรับนักเรียนชั้นมัธยมศึกษาปีที่ 2 ที่มีประสิทธิภาพของแบบฝึกตามเกณฑ์มาตรฐาน 80/80 และเพื่อเปรียบเทียบผลสัมฤทธิ์ในการเขียนเชิงสร้างสรรค์ก่อนใช้และหลังใช้แบบฝึกกลุ่มตัวอย่างเป็นนักเรียนชั้นมัธยมศึกษาปีที่ 2 โรงเรียนหนองจอกพิทยานุสสรณ์มัธยม เขตหนองจอกกรุงเทพมหานคร จำนวน 45 คน ภาคเรียนที่ 1 ปีการศึกษา 2554 เครื่องมือที่ใช้ในการวิจัยได้แก่ 1) แบบฝึกเพื่อพัฒนาความสามารถในการเขียนเชิงสร้างสรรค์กลุ่มสาระการเรียนรู้ภาษาไทย จำนวน 15 แบบฝึก 2) แผนการจัดการเรียนรู้ 3) แบบทดสอบวัดความสามารถการเขียนเชิงสร้างสรรค์ใช้ทดสอบก่อนเรียน และหลังเรียน จำนวน 3 ฉบับ ระยะเวลาในการทดลอง 7 สัปดาห์ สัปดาห์ละ 3 คาบ สถิติที่ใช้ในการวิเคราะห์ข้อมูลได้แก่ ค่าเฉลี่ย ร้อยละ ค่าเบี่ยงเบนมาตรฐาน และเปรียบเทียบผลสัมฤทธิ์ในการเขียนเชิงสร้างสรรค์ด้วย t-test แบบ dependent samples
	ผลการวิจัยพบว่า
	1. แบบฝึกเพื่อพัฒนาความสามารถในการเขียนเชิงสร้างสรรค์สำหรับนักเรียนชั้นมัธยมศึกษาปีที่ 2 มีประสิทธิภาพ 86.30/84.19 ซึ่งสูงกว่าเกณฑ์มาตรฐานที่กำหนดไว้
	2. นักเรียนมีผลสัมฤทธิ์ในการเขียนเชิงสร้างสรรค์หลังการใช้แบบฝึกสูงกว่าก่อนใช้แบบฝึกอย่างมีนัยสำคัญทางสถิติที่ระดับ .05
