การวิจัยนี้ มีจุดมุ่งหมายเพื่อศึกษาและเปรียบเทียบการดำเนินงานโรงเรียนวิถีพุทธ ในสังกัดสำนักงานเขตพื้นที่การศึกษาฉะเชิงเทรา  เขต 2  ใน  5   ด้านคือ  ด้านกายภาพ   ด้านกิจกรรมพื้นฐานชีวิต  ด้านการเรียนการสอน   ด้านบรรยากาศและปฏิสัมพันธ์   และด้านการบริหารจัดการ จำแนกตามตำแหน่งและขนาดของโรงเรียน กลุ่มตัวอย่างเป็นผู้บริหารจำนวน 88 คน และครูจำนวน  275  คน   จากโรงเรียนในโครงการวิถีพุทธ  สังกัดสำนักงานเขตพื้นที่การศึกษาฉะเชิงเทรา  เขต 2  ปีการศึกษา  2549  จำนวน  88  โรงเรียน  เครื่องมือที่ใช้เป็นแบบสอบถามแบบมาตราส่วนประมาณค่า  5  ระดับ  จำนวน   60   ข้อ สถิติที่ใช้ในการวิเคราะห์ข้อมูล ได้แก่  คะแนนเฉลี่ย   ความเบี่ยงเบนมาตรฐาน  การทดสอบค่าที  และการวิเคราะห์ความแปรปรวนทางเดียว  
	ผลการวิจัยพบว่า การดำเนินงานโรงเรียนวิถีพุทธ ในสังกัดสำนักงานเขตพื้นที่การศึกษาฉะเชิงเทรา เขต 2  ในภาพรวมและรายด้านทุกด้านอยู่ในระดับมาก  เรียงอันดับตามคะแนนเฉลี่ยจากมากไปน้อยดังนี้  ด้านบรรยากาศและปฏิสัมพันธ์  ด้านกิจกรรมพื้นฐานชีวิต  ด้านการบริหารจัดการ ด้านกายภาพ  และด้านการเรียนการสอน  ผลการเปรียบเทียบ  การดำเนินงานโรงเรียนวิถีพุทธ  จำแนกตามตำแหน่งผู้บริหารและครู  พบว่าในภาพรวมและรายด้านทุกด้าน แตกต่างกันอย่างไม่มีนัยสำคัญทางสถิติ จำแนกตามขนาดของโรงเรียนพบว่า ในภาพรวมแตกต่างกันอย่างมีนัยสำคัญที่ระดับ .05  และเมื่อพิจารณาเป็นรายด้านพบว่า ด้านกายภาพ  แตกต่างกันอย่างไม่มีนัยสำคัญทางสถิติ   ด้านกิจกรรมพื้นฐานชีวิต ด้านการเรียนการสอน  ด้านบรรยากาศและปฏิสัมพันธ์  และด้านการบริหารจัดการ  โรงเรียนขนาดกลางและขนาดใหญ่แตกต่างกันอย่างไม่มีนัยสำคัญทางสถิติ  
