การวิจัยครั้งนี้มีวัตถุประสงค์เพื่อศึกษาและเปรียบเทียบความพึงพอใจในการปฏิบัติงานของครู  สังกัดสำนักงานเขตพื้นที่การศึกษาฉะเชิงเทรา  เขต  2  จำแนกตามขนาดของโรงเรียน  และประสบการณ์ในการทำงาน  กลุ่มตัวอย่างที่ใช้ในการวิจัยได้แก่  ครูจำนวน 327  คน  เครื่องมือที่ใช้ในการวิจัยเป็นแบบสอบถามแบบมาตราส่วนประมาณค่า  สถิติที่ใช้วิเคราะห์ข้อมูล  คือ  ความถี่  ร้อยละ  ค่าเฉลี่ย  ค่าเบี่ยงเบนมาตรฐาน  การทดสอบค่าที  วิเคราะห์ความแปรปรวนทางเดียว  และทดสอบรายคู่โดยวิธีเชฟเฟ่  
	ผลการวิจัย  พบว่า  
	1.  ความพึงพอใจในการปฏิบัติงานของครู  สังกัดสำนักงานเขตพื้นที่การศึกษาฉะเชิงเทรา  เขต  2  โดยรวมและรายด้าน  อยู่ในระดับมาก    
	2.  เปรียบเทียบความพึงพอใจในการปฏิบัติงานของครู  สังกัดสำนักงานเขตพื้นที่การศึกษาฉะเชิงเทรา  เขต  2  จำแนกตามขนาดโรงเรียน  พบว่าโดยรวมแตกต่างกันอย่างมีนัยสำคัญทางสถิติที่ระดับ .05  เมื่อพิจารณาปัจจัยจูงใจ  พบว่า  แตกต่างกันอย่างมีนัยสำคัญทางสถิติที่ระดับ .05  ยกเว้นด้านความสำเร็จในงาน  และด้านการยอมรับนับถือในผลงาน  เมื่อพิจารณาในปัจจัยค้ำจุน  พบว่า  แตกต่างกันอย่างมีนัยสำคัญทางสถิติที่ระดับ .05  ยกเว้นด้านสภาพแวดล้อมในการทำงาน 
	3.  เปรียบเทียบความพึงพอใจในการปฏิบัติงานของครู  สังกัดสำนักงานเขตพื้นที่การศึกษาฉะเชิงเทรา  เขต  2  จำแนกตามประสบการณ์ในการทำงาน  โดยรวม พบว่า  แตกต่างกันอย่างมีนัยสำคัญทางสถิติที่ระดับ .05  เมื่อพิจารณาในปัจจัยจูงใจ  พบว่า  โดยรวมและรายด้านแตกต่างกันอย่างมีนัยสำคัญทางสถิติที่ระดับ .05  ยกเว้นด้านความสำเร็จในงาน  ด้านการยอมรับนับถือในผลงาน  ด้านลักษณะของงานที่ปฏิบัติ  และด้านความรับผิดชอบ  และเมื่อพิจารณาในปัจจัยค้ำจุน  พบว่าโดยรวมและรายด้านแตกต่างกันอย่างมีนัยสำคัญทางสถิติที่ระดับ  .05  ยกเว้นด้านสภาพแวดล้อมในการทำงาน  
