การวิจัยนี้เป็นการวิจัยและพัฒนา  โดยใช้ระเบียบวิธีวิจัยเชิงคุณภาพ  มีวัตถุประสงค์เพื่อศึกษาแนวทางในการเลี้ยงกุ้งกุลาดำที่ประสบความสำเร็จของเกษตรกร  และนำเสนอยุทธศาสตร์การเลี้ยงกุ้งกุลาดำของเกษตรกรที่ประสบความสำเร็จในพื้นที่จังหวัดฉะเชิงเทรา  มีขั้นตอนการวิจัยดำเนินการโดยการศึกษาเอกสาร  แนวคิด  ทฤษฎีที่เกี่ยวข้อง  มาสร้างกรอบแนวคิด  เพื่อเป็นเกณฑ์ในการกำหนดที่จะแสวงหาข้อมูลของการเลี้ยงที่ประสบความสำเร็จหลังจากนั้นจึงคัดเลือกเกษตรกรที่ประสบความสำเร็จในการเลี้ยงกุลาดำ  จำนวน  6  คน  เพื่อนำมาสัมภาษณ์เชิงลึก  ผลการวิจัยพบว่าแนวทางการเลี้ยงกุ้งกุลาดำที่ประสบความสำเร็จมีการปฏิบัติและดำเนินการเลี้ยงดังนี้  1)  การเลือกพื้นที่เป็นพื้นที่อุ้มน้ำอยู่ใกล้แหล่งน้ำ  มีลักษณะเป็นที่ลุ่มมีน้ำตลอดปี  2)  การปรับสภาพน้ำในบ่อให้เหมาะสมกับลูกกุ้งก่อนปล่อยลงสู่บ่อ  3)  การให้อาหารมีการให้อาหารจากธรรมชาติคือ  แพลงก์ตอน และอาหารสำเร็จรูปตามความเหมาะสมในแต่ละช่วงอายุของกุ้ง  4)  การตรวจสอบความแข็งแรง สายพันธุ์  ความปลอดเชื้อโรค  ก่อนปล่อยลูกกุ้ง  5)  การให้อากาศโดยใช้ใบพัดตีน้ำเพื่อเพิ่มออกซิเจน และ  6)  การควบคุมแพลงก์ตอนในบ่อควบคุมโดยการใช้วิธีธรรมชาติและเคมีร่วมกัน  โดยในการปฏิบัติทั้งหลายวิธีการเหล่านี้  พบว่า  เกษตรกรได้ปฏิบัติสอดคล้องตามหลักวิชาการ  
	นอกจากนี้จากการสังเกตฟาร์มของเกษตรกรที่เลี้ยงกุ้งประสบความสำเร็จ  และการเก็บข้อมูลเกี่ยวข้องกับอุณหภูมิของน้ำในบ่อเลี้ยงกุ้ง  พบว่า  ในบ่อเลี้ยงกุ้งที่มีการเปลี่ยนแปลงของอุณหภูมิน้ำน้อยมาก  จะส่งผลต่อความสำเร็จในการเลี้ยงกุ้งกุลาดำ
