การศึกษาค้นคว้าในครั้งนี้มีความมุ่งหมายเพื่อหาประสิทธิภาพของชุดการสอนอ่านจับใจความวิชาภาษาไทย  สำหรับนักเรียนชั้นประถมศึกษาปีที่ 3  โรงเรียนคริสต์ธรรมศึกษา  กรุงเทพมหานคร  ตามเกณฑ์มาตรฐาน  80/80  และเพื่อเปรียบเทียบผลการเรียนรู้ก่อนและหลังเรียนโดยชุดการสอนที่ผู้วิจัยจัดทำขึ้น  กลุ่มตัวอย่างที่ใช้ในการทดลองครั้งนี้  ได้แก่  นักเรียนชั้นประถมศึกษาปีที่  3  โรงเรียนคริสต์ธรรมศึกษา  ภาคเรียนที่ 1 ปีการศึกษา  2551  จำนวน  1  ห้องเรียน  24  คน  กลุ่มตัวอย่างได้มาโดยการเลือกแบบเจาะจง ใช้เวลาในการทดลอง  2  สัปดาห์  สัปดาห์ละ  6  ชั่วโมง  รวม  12  ชั่วโมง  เครื่องมือที่ใช้ได้แก่ แผนการสอน  ชุดการสอน  และแบบทดสอบวัดผลการเรียนรู้  สถิติที่ใช้ในการวิเคราะห์ข้อมูล  ได้แก่  ค่าเฉลี่ย  ค่าร้อยละ  ค่า t-test  แบบ Dependent Samples 
	ผลการศึกษาค้นคว้าพบว่า  ชุดการสอนที่สร้างขึ้นมีประสิทธิภาพเท่ากับ  86.61/83.23  ซึ่งเป็นไปตามเกณฑ์มาตรฐาน  80/80  ที่ตั้งไว้  และนักเรียนที่เรียนด้วยชุดการสอนที่จัดทำขึ้นนี้มีคะแนนเฉลี่ยหลังเรียนสูงกว่าคะแนนเฉลี่ยก่อนเรียนอย่างมีนัยสำคัญทางสถิติที่ระดับ .01
