 การวิจัยครั้งนี้ มีวัตถุประสงค์เพื่อวิจัยและสร้างยุทธศาสตร์การยืดอายุการเก็บรักษาและลดกลิ่นคาวไข่เค็ม ของกลุ่มแม่บ้านเกษตรกรลาดขวางสามัคคี อำเภอบ้านโพธิ์ จังหวัดฉะเชิงเทรา ที่ ประสบปัญหาไข่เค็มเน่าเสียเร็วและมีกลิ่นคาว ปริมาณเฉลี่ย 500 ฟองต่อเดือน เป็นระยะเวลาต่อเนื่องมากว่า 8 เดือน โดยเก็บรักษาไว้ในอุณหภูมิห้องได้ไม่ถึง 1 สัปดาห์ 
	      ผู้วิจัยได้ทำการวิจัยและสร้างยุทธศาสตร์การยืดอายุการเก็บรักษาไข่เค็มและลดกลิ่นคาวไข่เค็ม โดยใช้วิธีการวิจัยเชิงทดลอง (Experimental Research)  และประยุกต์ใช้ตะไคร้เป็นส่วนผสม ซึ่งมีคุณสมบัติที่สำคัญ คือ สามารถดับกลิ่นคาวในอาหารได้  ผู้วิจัยดำเนินการวิจัย แบ่งออกเป็น 2 ส่วน  ส่วนแรก ผู้วิจัยทดลองสูตร จำนวน 3 สูตร และทดลองซ้ำ จำนวน 2 ครั้งต่อสูตร   
	     ผลการทดลองปรากฏว่า ไข่เค็มสูตรที่ 3 ที่ใช้ระยะเวลาการดอง 20 วัน สามารถเก็บรักษาในอุณหภูมิห้องได้นานที่สุด เป็นระยะเวลา 38 วัน แต่มีรสชาติเค็มเกินไป  จากการทดสอบทางประสาทสัมผัสกับผู้บริโภค ปรากฏว่า ผู้บริโภคส่วนใหญ่ ชอบไข่เค็มสูตรที่ 3 ที่มีระยะเวลาการดอง 15 วัน โดยสามารถเก็บรักษาในอุณหภูมิห้องได้เป็นระยะเวลา 29 วัน
	     กลุ่มแม่บ้านเกษตรกรได้นำยุทธศาสตร์การยืดอายุการเก็บรักษาไข่เค็มและลดกลิ่นคาว
ไข่เค็มไปใช้  จากเอกสารบัญชีของกลุ่มแม่บ้านเกษตรกร พบว่า มียอดจำหน่ายสูงขึ้น  ผู้วิจัยจึง
เปรียบเทียบด้านกลิ่นเพิ่มเติม โดยกำหนดปริมาณตะไคร้แตกต่างกัน  จากการทดสอบทางประสาทสัมผัสผู้บริโภคกลุ่มเดิม พบว่า ผู้บริโภคส่วนใหญ่ ร้อยละ 40 ชอบไข่เค็มสูตรที่ 3 ที่มีปริมาณตะไคร้ 100-150 กรัม
