การศึกษาครั้งนี้มีวัตถุประสงค์เพื่อศึกษาบทบาทและความพร้อมในการจัดการมูลฝอยชุมชน  ของผู้บริหารและสมาชิกสภาองค์การบริหารส่วนตำบล  ในจังหวัดสมุทรปราการ และเปรียบเทียบบทบาทและความพร้อมในการจัดการมูลฝอยชุมชน  ของผู้บริหารและสมาชิกสภาองค์การบริหารส่วนตำบล  ในจังหวัดสมุทรปราการ  โดยจำแนกตามความรู้ความเข้าใจ 
ความตระหนัก  อายุ  ระดับการศึกษา  ระยะเวลาในการดำรงตำแหน่ง  และประสบการณ์การอบรม กลุ่มตัวอย่างในการวิจัยได้แก่ สมาชิกสภาองค์การบริหารส่วนตำบลในจังหวัดสมุทรปราการ จำนวน  386 คน  ส่วนมากเป็นสมาชิกสภาองค์การบริหารส่วนตำบล อยู่อำเภอบางพลี มีการศึกษาสูงสุดในระดับปริญญาตรี  มีระยะเวลาในการดำรงตำแหน่ง  3 ปี เคยมีประสบการณ์การอบรม  และเคยผ่านการอบรมเกี่ยวกับการจัดการขยะมูลฝอยชุมชน จากหน่วยงานต้นสังกัด เครื่องมือที่ใช้ในการรวบรวมข้อมูลสำหรับการวิจัยครั้งนี้  เป็นแบบสอบถาม  สถิติที่ใช้ในการวิเคราะห์ข้อมูลได้แก่ ค่าความถี่  ร้อยละ ค่าเฉลี่ย  ส่วนเบี่ยงเบนมาตรฐาน   การทดสอบค่าที และการวิเคราะห์ความแปรปรวนแบบทางเดียว

ผลการศึกษาพบว่า :
	1. ผู้บริหารและสมาชิกสภาองค์การบริหารส่วนตำบล  ก) มีความรู้  ความเข้าใจในการจัดการขยะมูลฝอย  ในระดับปานกลาง ข) มีบทบาทในการจัดการมูลฝอย โดยรวมอยู่ในระดับปานกลาง และ ค) มีความพร้อมในการจัดการขยะมูลฝอยชุมชน โดยรวมอยู่ในระดับมาก 


	2. ผลการเปรียบเทียบบทบาทในการจัดการขยะมูลฝอยชุมชน จำแนกตามความเข้าใจในการจัดการขยะมูลฝอย ความตระหนัก อายุ ระดับการศึกษา ระยะเวลาในการดำรงตำแหน่ง  ประสบการณ์การอบรมเกี่ยวกับการจัดการขยะมูลฝอยชุมชน ของผู้บริหารและสมาชิกสภาองค์การบริหารส่วนตำบล ในจังหวัดสมุทรปราการ พบว่า มีความแตกต่างกันในทุกด้าน อย่างมีนัยสำคัญทางสถิติที่ .05 ยกเว้นด้านระดับการศึกษา มีบทบาทในการจัดการมูลฝอย  โดยรวม  ไม่แตกต่างกันอย่างมีนัยสำคัญทางสถิติที่ระดับ .05
	3.  ผลการเปรียบเทียบด้านความพร้อมในการจัดการมูลฝอยชุมชน  ของผู้บริหารและสมาชิกสภาองค์การบริหารส่วนตำบล  ในจังหวัดสมุทรปราการ  จำแนกตามความรู้ความเข้าใจในการจัดการมูลฝอยชุมชน   ความตระหนักในการจัดการมูลฝอยชุมชน  อายุ  ระดับการศึกษา  ระยะเวลาในการดำรงตำแหน่ง  และประสบการณ์การอบรมเกี่ยวกับการจัดการมูลฝอยชุมชน
พบว่า มีความแตกต่างกันในทุกด้าน อย่างมีนัยสำคัญทางสถิติที่ .05 ยกเว้นด้านอายุ  มีความพร้อมในการจัดการมูลฝอย  โดยรวม  ไม่แตกต่างกันอย่างมีนัยสำคัญทางสถิติที่ระดับ .05
