การวิจัยครั้งนี้  มีวัตถุประสงค์  เพื่อศึกษาบทบาทผู้บริหารสถานศึกษาขั้นพื้นฐานในการส่งเสริมการวิจัยในชั้นเรียนของครูกลุ่มโรงเรียนเกาะจันทร์ 2  สังกัดสำนักงานเขตพื้นที่การศึกษาชลบุรี เขต 2  จำนวน  5  ด้าน  คือด้านการให้ความสำคัญกับงานวิจัยในชั้นเรียน  ด้านการส่งเสริมให้เกิดความสำเร็จของงานวิจัยในชั้นเรียน  ด้านการให้ความยอมรับนับถือครูผู้ทำวิจัยในชั้นเรียน  ด้านการมีความรับผิดชอบต่อครูผู้ทำวิจัยในชั้นเรียน  และด้านการส่งเสริมความก้าวหน้าในตำแหน่งการงานของครูผู้ทำวิจัยในชั้นเรียน  	
	ประชากรที่ใช้ในการศึกษาครั้งนี้  ได้แก่  ผู้บริหารสถานศึกษาและครูผู้สอนในกลุ่มโรงเรียนเกาะจันทร์ 2  สังกัดสำนักงานเขตพื้นที่การศึกษาชลบุรี เขต 2  จำนวน  138  คน  เครื่องมือที่ใช้ในการศึกษาครั้งนี้  เป็นแบบสอบถามมาตราส่วนประมาณค่า  5  ระดับ  จำนวน  45  ข้อ  สถิติที่ใช้ในการวิเคราะห์ข้อมูล  ได้แก่  ความถี่  ค่าร้อยละ  ค่าเฉลี่ย  และค่าเบี่ยงเบนมาตรฐาน  
	ผลการวิจัยพบว่า  บทบาทผู้บริหารสถานศึกษาขั้นพื้นฐานในการส่งเสริมการวิจัยในชั้นเรียนของครูกลุ่มโรงเรียนเกาะจันทร์  2  สังกัดสำนักงานเขตพื้นที่การศึกษาชลบุรี เขต 2 ในภาพรวม อยู่ในระดับปานกลาง  เรียงค่าเฉลี่ยจากมากที่สุดไปหาน้อยที่สุด  คือด้านการส่งเสริมความก้าวหน้าในตำแหน่งการงานของครูผู้ทำการวิจัยในชั้นเรียน  ด้านการให้ความสำคัญกับงานวิจัยในชั้นเรียน   ด้านการมีความรับผิดชอบต่อครูผู้ทำวิจัยในชั้นเรียน  ด้านการให้ความยอมรับนับถือครูผู้ทำวิจัยในชั้นเรียน  และด้านการส่งเสริมให้เกิดความสำเร็จของงานวิจัยในชั้นเรียน     
