การวิจัยนี้  มีวัตถุประสงค์เพื่อศึกษาปัญหาและข้อเสนอแนะการนิเทศภายใน ตามความคิดเห็นของครูผู้สอนและผู้บริหารโรงเรียน  สังกัดสำนักงานเขตพื้นที่การศึกษาฉะเชิงเทรา เขต 2   กลุ่มตัวอย่างเป็นผู้บริหารโรงเรียน และครูจำนวน  364  คน  เครื่องมือที่ใช้เป็นแบบสอบถามความคิดเห็นแบบมาตราส่วนประมาณค่า  5 ระดับ จำนวน 40 ข้อ  สถิติที่ใช้ในการวิเคราะห์ข้อมูล ได้แก่  คะแนนเฉลี่ย   
ความเบี่ยงเบนมาตรฐาน  การทดสอบค่าที  และการหาค่าความถี่ของค่าน้ำหนักคะแนน  
ผลการวิจัย  พบว่าปัญหาการนิเทศภายในโรงเรียน  สังกัดสำนักงานเขตพื้นที่การศึกษาฉะเชิงเทรา  เขต  2  ตามความคิดเห็นของผู้บริหารและครูผู้สอน ในภาพรวมและรายด้านอยู่ในระดับปานกลาง  โดยเรียงค่าเฉลี่ยจากมากไปหาน้อย คือ ด้านการวางแผนการนิเทศ  ด้านการปฏิบัติการนิเทศ  ด้านการประเมินผล  และด้านการศึกษาสภาพปัจจุบัน ปัญหาและความต้องการ  ผลการเปรียบเทียบปัญหาการนิเทศภายในโรงเรียน  จำแนกตามสถานภาพโดยรวมและรายด้านแตกต่างกันอย่างมีนัยสำคัญทางสถิติที่ระดับ.05 โดยครูผู้สอนมีความคิดเห็นต่อปัญหาการนิเทศว่ามีปัญหามากกว่าผู้บริหารโรงเรียน  สำหรับข้อเสนอแนะการนิเทศภายในโรงเรียน  ด้านสภาพปัจจุบัน  ปัญหาและความต้องการ  ควรให้ครูผู้สอนเป็นคณะทำงานในการศึกษาสภาพปัจจุบัน  ปัญหาและความต้องการของโรงเรียน  ด้านการวางแผนการนิเทศภายใน  ควรแต่งตั้งคณะทำงานจากครูอาจารย์ในโรงเรียนให้มีส่วนร่วมในการวางแผนและจัดทำปฏิทินปฏิบัติงานจะได้เป็นแผนงานรวมของโรงเรียน  ที่มีความชัดเจนและเป็นที่ยอมรับของทุกคน  ด้านการปฏิบัติการนิเทศ   ควรให้มีการประสานงานระหว่างผู้บริหารโรงเรียนและครูผู้สอนในเรื่องการนิเทศภายในโรงเรียน  ด้านการประเมินผลการนิเทศ  ควรจัดให้มีการประเมินความก้าวหน้าในการสอนของครูที่เกิดจากการนิเทศด้วย  การประเมินคุณภาพนักเรียนปลายภาคเรียน
ทุกครั้ง  
