การวิจัยครั้งนี้ มีความมุ่งหมายเพื่อศึกษาความพึงพอใจในการทำงานของครูในกลุ่มโรงเรียนพานทอง  1  จำนวน  6  ด้าน  คือ  ด้านลักษณะงาน  เงินเดือน  ผู้บังคับบัญชา  เพื่อนร่วมงาน  ความก้าวหน้า  และสวัสดิการ   ตามทฤษฎีลักษณะงานของแฮคแมนและโอลแฮม
		ประชากรที่ใช้ในการศึกษาครั้งนี้  ได้แก่  ข้าราชการครูในกลุ่มโรงเรียนพานทอง 1 สังกัดสำนักงานเขตพื้นที่การศึกษาชลบุรี  เขต 2  จำนวน  130  คน  เครื่องมือที่ใช้ในการศึกษาครั้งนี้  เป็นแบบสอบถามมาตราส่วนประมาณค่า  5  ระดับ  จำนวน  60  ข้อ  สถิติที่ใช้ในการวิเคราะห์ข้อมูล  ได้แก่  ค่าเฉลี่ย  และค่าเบี่ยงเบนมาตรฐาน
		ผลการวิจัยพบว่า  ความพึงพอใจในการทำงานของครูในกลุ่มโรงเรียนพานทอง 1  โดยส่วนรวมครูมีความพึงพอใจในการทำงานอยู่ในระดับมาก  เมื่อพิจารณาเป็นรายด้านพบว่าครูมีความพึงพอใจในการทำงานอยู่ในระดับมาก  4  ด้าน  เรียงตามลำดับ  คือ  ด้านเพื่อนร่วมงาน  ด้านความก้าวหน้า  ด้านลักษณะงานและด้านผู้บังคับบัญชา  และครูมีความพึงพอใจในการทำงานอยู่ในระดับปานกลาง  2  ด้านเรียงตามลำดับ  คือ  ด้านสวัสดิการและด้านเงินเดือน
