การวิจัยเรื่องนี้มีวัตถุประสงค์เพื่อศึกษาสภาพปัจจุบัน ปัญหา รวมทั้งเพื่อศึกษาการพัฒนา และการเตรียมความพร้อมเป็นสถาบันการเงินชุมชนของของกองทุนหมู่บ้าน และชุมชนเมือง อำเภอบ้านโพธิ์ จังหวัดฉะเชิงเทรา โดยใช้ระเบียบวิธีวิจัยเชิงสำรวจ จากการสุ่มตัวอย่างอย่างง่าย ด้วยการจับฉลากจากกลุ่มประชากรที่เป็นประธานกองทุนหมู่บ้านและชุมชนเมืองในอำเภอบ้านโพธิ์ จังหวัดฉะเชิงเทรา จำนวน 73 กองทุน พิจารณาขนาดตัวอย่างจากตารางสำเร็จรูปของ Krejcie และ Morgan จำนวน 50 คน เครื่องมือที่ใช้ในการวิจัยนี้เป็นแบบสอบถาม ทำการวิเคราะห์ข้อมูลด้วยโปรแกรมสำเร็จรูปทางสถิติ โดยใช้สถิติเชิงพรรณนา ได้แก่ ความถี่ ร้อยละ ค่าเฉลี่ย และส่วนเบี่ยงเบนมาตรฐาน ทำการทดสอบสมมติฐาน ด้วยสถิติ t-test และการวิเคราะห์ความแปรปรวนแบบจำแนกทางเดียว
	ผลการวิจัย พบว่า ผู้ตอบแบบสอบถามส่วนใหญ่เป็นกลุ่มของผู้สูงวัย และมีการศึกษาไม่สูงมากนักอาศัยอยู่ในหมู่บ้านมากกว่า 2 ปี และมีอาชีพหลัก คือ เกษตรกร สภาพปัจจุบันสมาชิกของกองทุนหมู่บ้านมีความร่วมมือในด้านต่างๆ ที่ดี และมีการกำหนดทิศทางที่ชัดเจน ส่วนปัญหาการดำเนินงานของกองทุนหมู่บ้านที่พบมากที่สุด คือ สมาชิกกองทุนมีการส่งเงินล่าช้ากว่าที่กำหนด และระบบบัญชีที่ยุ่งยาก สำหรับความคิดเห็นที่มีต่อการพัฒนาและการเตรียมความพร้อมสู่การเป็นสถาบันการเงินชุมชนในภาพรวมอยู่ในระดับค่อนข้างมาก นอกจากนั้นการศึกษาที่แตกต่างกันมีผลทำให้ความคิดเห็นที่มีต่อการพัฒนาและการเตรียมความพร้อมสู่การเป็นสถาบันการเงินชุมชนแตกต่างกัน แต่ความแตกต่างด้านเพศ อายุ สถานภาพสมรส ระยะเวลาที่อาศัยในหมู่บ้าน อาชีพ และสถานการณ์เป็นสมาชิกในกองทุน ไม่มีผลทำให้ความคิดเห็นต่อการพัฒนาและการเตรียมความพร้อมสู่การเป็นสถาบันการเงินชุมชนแตกต่างกัน
