การวิจัยนี้มุ่งศึกษาและเปรียบเทียบประสิทธิผลการบริหารสถานศึกษา  สังกัดสำนักงานเขตพื้นที่การศึกษาฉะเชิงเทรา เขต 2 ใน 4 ด้าน จำแนกตามประสบการณ์ในการบริหาร วุฒิการศึกษา  และขนาดของโรงเรียน
	กลุ่มตัวอย่างได้แก่ ผู้บริหารสถานศึกษาขั้นพื้นฐาน สังกัดสำนักงานเขตพื้นที่การศึกษาฉะเชิงเทรา  เขต 2  ปีการศึกษา 2548  จำนวน  119  คน  เครื่องมือที่ใช้ในการวิจัย  เป็นแบบสอบถามแบบมาตราส่วนประมาณค่า  5  ระดับ  จำนวน  40  ข้อ  สถิติที่ใช้ในการวิเคราะห์ข้อมูล  ได้แก่  คะแนนเฉลี่ย  ความเบี่ยงเบนมาตรฐาน  การทดสอบค่าที  และการวิเคราะห์ความแปรปรวนทางเดียว
	ผลการวิจัยพบว่า  ประสิทธิผลการบริหารสถานศึกษา สังกัดสำนักงานเขตพื้นที่การศึกษาฉะเชิงเทรา เขต 2 ในภาพรวมและรายด้านทุกด้านอยู่ในระดับมาก  เรียงลำดับตามค่าเฉลี่ยจากมากไปหาน้อย  ดังนี้  ความสามารถในการแก้ปัญหาภายในโรงเรียน ความสามารถในการปรับเปลี่ยนและพัฒนาโรงเรียน  ความสามารถในการพัฒนาให้นักเรียนมีทัศนคติทางบวก  และความสามารถในการผลิตนักเรียนที่มีผลสัมฤทธิ์ทางการเรียนสูง  ผลการวิเคราะห์เปรียบเทียบประสิทธิผลการบริหารสถานศึกษา  จำแนกตามประสบการณ์การบริหาร  ในภาพรวมแตกต่างกันอย่างไม่มีนัยสำคัญทางสถิติ   ด้านความสามารถในการผลิตนักเรียนที่มีผลสัมฤทธิ์ทางการเรียนสูง  แตกต่างกันอย่างมีนัยสำคัญทางสถิติที่ระดับ .05  ส่วนด้านอื่นๆ แตกต่างกันอย่างไม่มีนัยสำคัญทางสถิติ  จำแนกตามวุฒิการศึกษา  พบว่า  ในภาพรวมแตกต่างกันอย่างไม่มีนัยสำคัญทางสถิติ  ด้านความสามารถในการแก้ปัญหาภายในโรงเรียน  แตกต่างกันอย่างมีนัยสำคัญทางสถิติที่ระดับ .05 ส่วนด้านอื่นๆ แตกต่างกันอย่างไม่มีนัยสำคัญทางสถิติ  จำแนกตามขนาดโรงเรียน ในภาพรวมแตกต่างกันอย่างไม่มีนัยสำคัญทางสถิติ  ด้านความสามารถในการผลิตนักเรียนที่มีผลสัมฤทธิ์ทางการเรียนสูง  และความสามารถในการแก้ปัญหาภายในโรงเรียน  แตกต่างกันอย่างมีนัยสำคัญทางสถิติที่ระดับ  .05 ส่วนด้านอื่นๆ แตกต่างกันอย่างไม่มีนัยสำคัญทางสถิติ  
