การวิจัยครั้งนี้เป็นการวิจัยปฏิบัติการแบบมีส่วนร่วมโดยมีวัตถุประสงค์  เพื่อศึกษาบริบทและกระบวนการพัฒนาองค์กรที่เป็นวิทยาลัยสาธารณสุขสิรินธร  โดยใช้แนวคิดการเสริมสร้างพลังอำนาจ  เพื่อพัฒนาแบบการเสริมสร้างพลังอำนาจอาจารย์ในมหาวิทยาลัย  และเพื่อศึกษาและประเมินผลการเสริมสร้างพลังอำนาจ  จากการใช้แบบที่พัฒนาขึ้น  มีขั้นตอนการวิจัย  5  ขั้นคือ  1)  สร้างความตระหนักร่วมกันของผู้วิจัยและผู้ร่วมศึกษา  2)  ศึกษาความต้องการจำเป็นในการเปลี่ยนแปลงและระบุปัญหาของวิทยาลัย   3)   พัฒนาแบบการเสริมสร้างพลังอำนาจอาจารย์ในวิทยาลัย  เพื่อให้เป็นกระบวนการแทรกเสริม  4)  ดำเนินการพัฒนาวิทยาลัยตามโปรแกรมที่พัฒนาขึ้น  และ  5)  ประเมินการเปลี่ยนแปลงเชิงผลลัพธ์
	ผลการวิจัยพบว่า  การดำเนินการเพื่อเสริมสร้างพลังอำนาจอาจารย์ประกอบด้วย  7  องค์ประกอบ  คือ  (1)  การปรับโครงสร้างการบริหารที่เน้นการกระจายอำนาจการตัดสินใจให้ภาควิชา  (2)  การวางระบบการทำงานใหม่  (3)  การเพิ่มช่องทางให้อาจารย์มีอำนาจต่อรองในลักษณะเป็นสารเสวนา  (dialog)  จดหมายข่าว  วารสาร  เพื่อลดความขัดแย้ง  และสร้างความเข้าใจร่วมกัน  (4)  การสร้างบรรยากาศให้มีการสื่อสารแบบเปิด  และเป็นประชาธิปไตยระหว่างอาจารย์กับผู้บริหาร  (5)  การพัฒนาความรู้  และทักษะใหม่ ๆ ให้กับอาจารย์  (6)  การสร้างทีมทำงานให้เกิดขึ้นในระดับภาควิชา  และ  (7)  การสร้างแรงจูงใจในการทำงาน  และนำองค์ประกอบทั้งหมด มากำหนดเป็นแบบการเสริมสร้างพลังอำนาจอาจารย์ด้วยวิธีการแทรกเสริม  6  วิธีการ  แบ่งเป็นระดับบุคคลใช้วิธีการฝึกอบรมทักษะการปฏิบัติงาน  และการให้คำปรึกษาในการทำงาน  การเสริมสร้างในระดับทีมงานใช้วิธีการประชุมทีมวินิจฉัยสภาพการณ์  และการประชุมเพื่อสร้างทีมแก้ไขปัญหา  และในระดับวิทยาลัยใช้วิธีการประชุมแบบปรึกษาหารือ  และการประชุมเพื่อวางระบบควบคุมคุณภาพของวิทยาลัย  ซึ่งผลการประเมินการเปลี่ยนแปลงเชิงผลลัพธ์พบว่าพลังอำนาจอาจารย์เพิ่มขึ้นทุกตัวบ่งชี้
