การวิจัยครั้งนี้มีวัตถุประสงค์เพื่อศึกษาระดับคุณภาพชีวิตในการทำงานของพนักงานธนาคารไทยพาณิชย์ จำกัด (มหาชน) สำนักงานเขตพื้นที่เทพารักษ์ ในแต่ละด้านได้แก่ ค่าตอบแทนที่เป็นธรรมและเพียงพอ สิ่งแวดล้อมที่ถูกลักษณะและปลอดภัย เปิดโอกาสให้ผู้ปฏิบัติงานได้พัฒนาความรู้และความสามารถ ลักษณะงานที่ส่งเสริมความเจริญเติบโตและมั่นคงให้แก่ผู้ปฏิบัติงาน และความสมดุลระหว่างชีวิตการทำงานกับงาน และเพื่อเปรียบเทียบคุณภาพชีวิตการทำงานของพนักงานธนาคารไทยพาณิชย์ จำกัด (มหาชน) สำนักงานเขตพื้นที่เทพารักษ์จำแนกตามลักษณะส่วนบุคคล ได้แก่ เพศ อายุ สถานภาพสมรส ระดับการศึกษา รายได้ และระดับชั้นองค์กร กลุ่มตัวอย่างที่ใช้ในการวิจัยคือ พนักงานธนาคารไทยพาณิชย์สำนักงานเขตพื้นที่เทพารักษ์ ซึ่งประกอบไปด้วย 42 สาขา จำนวน 205 คน เครื่องมือที่ใช้ในการเก็บรวบรวมข้อมูลเป็นแบบสอบถามมาตราส่วนประมาณค่า 5 ระดับ แบบสอบถามมีค่าความเชื่อมั่น .98 วิเคราะห์ข้อมูลโดยใช้โปรแกรมคอมพิวเตอร์สำเร็จรูป หาค่าเฉลี่ย ค่าส่วนเบี่ยงเบนมาตรฐาน 
การทดสอบค่าที และการวิเคราะห์ความแปรปรวน ผลการวิจัย พบว่า 
		1) คุณภาพชีวิตในการทำงานของพนักงานธนาคารไทยพาณิชย์ สำนักงานเขตพื้นที่เทพารักษ์ในภาพรวมอยู่ในระดับค่อนข้างสูง มีระดับความคิดเห็นไม่แตกต่างกัน
		2) พนักงานธนาคารไทยพาณิชย์ สำนักงานเขตพื้นที่เทพารักษ์ที่มี เพศ สถานภาพสมรส และเงินเดือนต่างกัน มีคุณภาพชีวิตในการทำงานโดยรวมไม่แตกต่างกัน แต่พนักงานธนาคารไทยพาณิชย์ สำนักงานเขตพื้นที่เทพารักษ์ที่มี อายุ ระดับการศึกษา และระดับชั้นองค์กรต่างกัน 
มีคุณภาพชีวิตในการทำงานแตกต่างกันอย่างมีนัยสำคัญทางสถิติที่ระดับ .05
