การวิจัยครั้งนี้มีวัตถุประสงค์เพื่อ  1.  ศึกษาปัจจัยด้านพฤติกรรมการบริโภคอาหาร  ปัจจัยด้านครอบครัวและปัจจัยด้านสังคมที่ทำให้เกิดโรคฟันผุในเด็กวัยเรียนระดับประถมศึกษา   2.  เปรียบเทียบพฤติกรรมการบริโภคอาหารที่ทำให้เกิดโรคฟันผุของเด็กวัยเรียนระดับประถมศึกษาในด้านประเภทปริมาณ  และความถี่ของการบริโภคอาหาร  กลุ่มตัวอย่างจำนวน  236  คน  เครื่องมือที่ใช้ในการวิจัย ได้แก่  แบบสัมภาษณ์  จำนวน  2  ชุด  1)  แบบสัมภาษณ์นักเรียนอายุ  9 ปี  และ 12 ปี  2)  แบบสัมภาษณ์ผู้ปกครองนักเรียน  สถิติที่ใช้การวิเคราะห์ข้อมูล  ได้แก่  ค่าความถี่  และร้อยละ  สรุปผลการวิจัยได้ดังนี้  
	1)  ปัจจัยด้านพฤติกรรมการบริโภคอาหาร  เป็นปัจจัยสำคัญที่ทำให้เกิดโรคฟันผุในนักเรียนประถมศึกษา  รองลงมาคือ  ปัจจัยด้านการดูแลทันตสุขภาพ  ปัจจัยด้านสังคม  และปัจจัยด้านครอบครัว
	2)  นักเรียนประถมศึกษาที่มีการบริโภคอาหารประเภทคาร์โบไฮเดรตในปริมาณมากและความถี่บ่อยครั้ง  จะเกิดโรคฟันผุได้มากกว่านักเรียนที่บริโภคในปริมาณต่ำและความถี่น้อยครั้ง
	3)  นักเรียนประถมศึกษาที่มีความถี่ในการบริโภคอาหารว่างระหว่างมื้อบ่อยครั้งมีอัตราการเกิดโรคฟันผุสูงกว่านักเรียนที่บริโภคอาหารว่างระหว่างมื้อน้อยครั้ง
	4)  นักเรียนประถมศึกษาที่ไม่แปรงฟันหลังรับประทานอาหารกลางวันจะมีฟันผุสูงกว่านักเรียนที่แปรงฟันหลังรับประทานอาหารกลางวัน
	5)  นักเรียนประถมศึกษามีการบริโภคขนมตามสื่อโฆษณาทางโทรทัศน์  โดยขนมที่บริโภคส่วนใหญ่มักเป็นขนมที่มีของแถม  บรรจุภัณฑ์ภายนอกสวยงาม  และผลิตภัณฑ์มีความแปลกใหม่
	6)  ปัจจัยสำคัญที่มีผลต่อพฤติกรรมการบริโภคอาหารของผู้ปกครองนักเรียน คือ ราคาของอาหาร  รองลงมา  ได้แก่  รายได้ของครอบครัว  ความชอบของบุคคลในครอบครัว  และคุณภาพของอาหาร
