                  การวิจัยครั้งนี้เป็นการศึกษาและเปรียบเทียบความพึงพอใจของผู้มีส่วนเกี่ยวข้องต่อการบริหารสภาพแวดล้อมในสถานศึกษาขั้นพื้นฐาน สังกัดสำนักงานเขตพื้นที่การศึกษาฉะเชิงเทรา เขต 2  กลุ่มตัวอย่าง  ได้แก่  ผู้บริหาร  ครู  นักเรียน  และผู้ปกครอง  ในสถานศึกษาขนาดเล็ก  ขนาดกลาง      และขนาดใหญ่  สังกัดสำนักงานเขตพื้นที่การศึกษาฉะเชิงเทรา เขต 2  จำนวน  370 คน  จาก  151  โรงเรียน  เครื่องมือที่ใช้คือแบบสอบถามมาตราส่วนประมาณค่า  5  ระดับ  และสัมภาษณ์ผู้บริหาร  สถิติที่ใช้  ได้แก่  คะแนนเฉลี่ย  ความเบี่ยงเบนมาตรฐาน  การทดสอบ F- test  และเปรียบเทียบค่าเฉลี่ยรายคู่ตามวิธีของเชฟเฟ่  (Scheffe)  
                    ผลการวิจัยพบว่า  ความพึงพอใจของผู้มีส่วนเกี่ยวข้องต่อการบริหารสภาพแวดล้อมในสถานศึกษาขั้นพื้นฐาน สังกัดสำนักงานเขตพื้นที่การศึกษาฉะเชิงเทรา เขต 2  ในภาพรวม  4  ด้าน    อยู่ในระดับมาก  เมื่อพิจารณาเป็นรายด้าน  พบว่าทุกด้านอยู่ในระดับมาก  เรียงลำดับ  ดังนี้  ด้านวิชาการ  ด้านชุมชนสัมพันธ์  ด้านการบริหาร  ด้านกายภาพ  การเปรียบเทียบความพึงพอใจของผู้มีส่วนเกี่ยวข้องต่อการบริหารสภาพแวดล้อมในสถานศึกษาขั้นพื้นฐาน  สังกัดสำนักงานเขตพื้นที่การศึกษาฉะเชิงเทรา เขต 2  จำแนกตามผู้มีส่วนเกี่ยวข้องและขนาดของโรงเรียน  แตกต่างกันอย่างมีนัยสำคัญทางสถิติที่ระดับ .05
