การวิจัยนี้มีวัตถุประสงค์เพื่อศึกษาและเปรียบเทียบความคิดเห็นของเจ้าหน้าที่ตำรวจ         ชุดปฏิบัติการ งานปราบปรามการกระทำความผิดเกี่ยวกับน้ำมันเชื้อเพลิง ศูนย์ปฏิบัติการสำนักงานตำรวจแห่งชาติ ที่มีต่อปัญหาและแนวทางแก้ไขปัญหาในการป้องกันและปราบปรามการลักลอบ    นำผลิตภัณฑ์ปิโตรเลียมเหลวและสารละลายไฮโดรคาร์บอน (โซลเวนท์) ไปปลอมปนในน้ำมันเชื้อเพลิง ของศูนย์ปฏิบัติการสำนักงานตำรวจแห่งชาติ  จำแนกตาม ระดับการศึกษา  ชั้นยศ  เงินเดือน  ค่าตอบแทน  รายได้ทั้งครอบครัว  ประสบการณ์การทำงาน  และประสบการณ์การอบรม
	กลุ่มตัวอย่างการวิจัย เป็น เจ้าหน้าที่ตำรวจชุดปฏิบัติการโครงการป้องกันและปราบปรามการลักลอบนำผลิตภัณฑ์ปิโตรเลียมเหลวและสารละลายไฮโดรคาร์บอน ไปปลอมปนในน้ำมันเชื้อเพลิง ของศูนย์ปฏิบัติการสำนักงานตำรวจแห่งชาติ   ปีงบประมาณ 2547 จำนวน 150 นาย  ทำการสุ่มแบบแบ่งชั้น จากประชากรจำนวน 238 นาย เครื่องมือที่ใช้ในการวิจัยเป็นแบบสอบถาม        ชนิดมาตราส่วนประมาณค่า 5 ระดับ มีค่าความเชื่อมั่น 0.89 สถิติที่ใช้วิเคราะห์ข้อมูลได้แก่ ความถี่ ร้อยละ ค่าเฉลี่ย ส่วนเบี่ยงเบนมาตรฐาน t-test (Independent) One-way ANOVA และทดสอบความแตกต่างของค่าเฉลี่ยโดยวิธีของเชฟเฟ่  (Sheffe)
	ผลการวิจัย พบว่า ปัญหาในการป้องกันและปราบปราม ในภาพรวมและรายด้านอยู่ใน ระดับปานกลาง  ด้านที่มีปัญหามากที่สุด คือ ด้านเครื่องมือหรืออุปกรณ์ดำเนินงาน  รองลงมา คือ  ด้านความร่วมมือระหว่างหน่วยงานหรือบุคคล  ส่วนด้านที่มีปัญหาน้อยที่สุด คือ ด้านระเบียบกฎหมาย เจ้าหน้าที่ตำรวจเห็นด้วยกับแนวทางการแก้ปัญหาในภาพรวมอยู่ในระดับมาก ด้านที่เห็นด้วยมากที่สุด  คือ  ด้านเครื่องมือหรืออุปกรณ์ดำเนินงาน  รองลงมา คือ ด้านความร่วมมือระหว่างหน่วยงานหรือบุคคล   ส่วนด้านที่เห็นด้วยน้อยที่สุด คือ ด้านข้อมูลข่าวสาร 	ส่วนการเปรียบเทียบความคิดเห็น พบว่า เจ้าหน้าที่ตำรวจที่มีระดับการศึกษา ชั้นยศ เงินเดือน รายได้ของครอบครัว และจำนวนครั้งของการอบรมแตกต่างกัน มีความคิดเห็นต่อปัญหาและแนวทางการแก้ปัญหาแตกต่างกันอย่างมีนัยสำคัญทางสถิติที่ระดับ .05   
