    การวิจัยนี้    มีวัตถุประสงค์เพื่อศึกษาสภาพปัญหาที่เกี่ยวข้องกับการให้บริการ   พัฒนายุทธศาสตร์การพัฒนาคุณภาพการให้บริการ  และเพื่อเปรียบเทียบความพึงพอใจของผู้รับบริการ ประชากรมี  2  กลุ่ม   คือ  ประชาชนผู้มาติดต่อขอรับบริการด้านต่างๆ   ที่เทศบาลตำบลท่าข้าม  จำนวน   7,890   คน   กลุ่มตัวอย่างมีจำนวน  390  คน  ใช้วิธีการสุ่มตัวอย่างแบบโควตา  และพนักงานเทศบาลผู้ให้บริการ จำนวน   44   คน     การวิจัยครั้งนี้เป็นการวิจัยและพัฒนา  ใช้ระเบียบวิธีวิจัยเชิงปริมาณ  และเชิงคุณภาพ  โดยมีขั้นตอนในการวิจัย   คือ   การศึกษาสภาพปัญหา  การแสวงหาความคิดเห็นและข้อเสนอแนะการแก้ปัญหา  การวิเคราะห์ข้อมูล  การค้นหายุทธศาสตร์  การทดลองนำแผนยุทธศาสตร์ที่ได้ไปใช้ และการประเมินผลการพัฒนาคุณภาพการให้บริการ  เครื่องมือที่ใช้ในการศึกษาวิจัย  คือ แบบสอบถามความพึงพอใจของผู้รับบริการ และแบบสัมภาษณ์ผู้ให้บริการ   สถิติที่นำมาใช้ในการวิเคราะห์ข้อมูล   คือ   ค่าร้อยละ  ค่าเฉลี่ย   และส่วนเบี่ยงเบนมาตรฐาน  ประเมินผลโดยการเปรียบเทียบความพึงพอใจก่อนและหลังการใช้แผนยุทธศาสตร์
                  ผลการวิจัย พบว่า   ความพึงพอใจในคุณภาพการให้บริการของผู้รับบริการ  อยู่ในระดับปานกลาง  สภาพปัญหาที่พบ  เป็นเรื่อง  ความรวดเร็วในการให้บริการ   ขั้นตอนการให้บริการ  และการต้อนรับทักทาย   แผนยุทธศาสตร์ที่ได้พัฒนาขึ้น  มีโครงการฝึกอบรม  การให้คำปรึกษา การลดขั้นตอนการปฏิบัติงาน  การมีจุดต้อนรับประชาสัมพันธ์ และการแจกคู่มือกฎหมายเกี่ยวกับชีวิตประจำวันของประชาชน    โดยหลังการใช้แผนยุทธศาสตร์   พบว่า   ยุทธศาสตร์ที่นำมาใช้มีผล
ทำให้คุณภาพการให้บริการดีขึ้น  ซึ่งรับรู้ได้จาก ค่าเฉลี่ยระดับความพึงพอใจของผู้รับบริการในภาพรวมการให้บริการสูงขึ้นจาก 3.03  เป็น  3.80  หลังจากใช้แผนยุทธศาสตร์  
