	การวิจัยครั้งนี้มีวัตถุประสงค์ที่จะศึกษาการบำบัดรักษาแบบล้านนาไทย (กวาซา)  ซึ่งเป็นสาขาหนึ่งของระบบแพทย์แผนไทย  โดยมุ่งเน้นไปที่กระบวนการ ?การขูดพิษ?  ที่ใช้ในการบำบัดรักษาแบบดังกล่าว  นอกจากนั้น  การศึกษาครั้งนี้ยังมุ่งที่จะสะท้อนความคิด  ความเชื่อ  และความศรัทธาของผู้ที่ได้รับการบำบัดรักษาที่ใช้อยู่ในชุมชนท้องถิ่น  โดยได้รับมรดกสืบทอดทางวัฒนธรรมมา
	เครื่องมือที่ใช้ในการเก็บรวบรวมข้อมูลสำหรับการศึกษาครั้งนี้  คือ  การสังเกตแบบมีส่วนร่วม  แบบสอบถาม  และการสัมภาษณ์แบบเจาะลึก  ข้อมูลที่เก็บรวบรวมมาได้รับการวิเคราะห์โดยการหาค่าร้อยละ  ค่าเฉลี่ย  และส่วนเบี่ยงเบนมาตรฐาน
	กลุ่มตัวอย่างสำหรับข้อมูลเชิงปริมาณประกอบด้วย  ผู้ที่ได้รับการบำบัดรักษาแบบกวาซา  จำนวน  36  คน  ซึ่งได้มาด้วยวิธีการสุ่มแบบเจาะจง  ส่วนข้อมูลเชิงคุณภาพที่ได้มาจากการสังเกตแบบมีส่วนร่วมและการสัมภาษณ์แบบเจาะลึกนั้นประกอบด้วย  ผู้ที่ได้รับการบำบัดรักษา  จำนวน  20  คน
	ผลของการแสดงความคิดเห็นของผู้ได้รับการบำบัดรักษาแบบกวาซามีดังนี้  ผู้ที่ได้รับการขูดพิษส่วนใหญ่เห็นว่า  จะต้องมีการออกใบประกอบโรคศิลป์  ให้หมอที่บำบัดรักษาด้วยวิธีการดังกล่าว  นอกจากนั้น  คนเหล่านั้นส่วนใหญ่ยังได้แสดงความคิดเห็นในทางบวกต่อวิธีการขูดพิษ  ในขณะที่ได้รับการบำบัดรักษาแบบกวาซา  โดยเฉพาะในเรื่องเกี่ยวกับการที่จะต้องถอดเสื้อผ้า  หรือต้องมีประสบการณ์ใดๆ ก็ตามในการได้รับการจัดแจงท่าทางต่างๆ ที่อาจก่อให้เกิดความกระดากหรือเขินอาย  นอกจากนี้  การที่ผู้ที่รับการบำบัดรักษาได้รับคำยืนยันให้ไม่ต้องวิตกกังวลในเรื่องเกี่ยวกับรอยผื่นแดงหรืออาการซาที่เกิดขึ้นหลังจากการขูดพิษนั้นก็ได้ทำให้พวกเขาโล่งใจว่าจะหายไปภายในหนึ่งสัปดาห์  และถึงแม้จะมีบางคนไม่สู้จะเห็นด้วยกับการใช้ยาแผนปัจจุบัน  เช่น  ยาแก้ปวดร่วมกับการขูดพิษ  แต่ในเรื่องการใช้น้ำมันกวาซานั้น  ผู้ที่ได้รับการบำบัดรักษาส่วนใหญ่ก็รู้สึกมั่นใจจากการที่น้ำมันดังกล่าวทำให้ผิวพรรณชุ่มชื่น  ในขณะที่มีเพียงไม่กี่คนที่แสดงความกังวลในเรื่องการใช้น้ำมันที่หนังศีรษะ และอาการคันที่ติดตามมา  นอกจากนั้น  ผู้ที่ได้รับการบำบัดรักษาส่วนใหญ่ยังพึงพอใจที่ได้รับการย้ำยืนยันว่าการดื่มน้ำให้มากขึ้นนั้นช่วยในการขับพิษออกจากร่างกาย  อย่างไรก็ตามก็จะต้องสรุปบันทึกไว้ว่า ในระหว่างการบำบัดรักษาแบบกวาซานั้น  ผู้ที่ได้รับการบำบัดรักษาบางคนได้แสดงอาการวิตกกังวลหรือความเครียดเกี่ยวกับการบำบัดรักษาดังกล่าวอยู่บ้าง
   การศึกษาครั้งนี้แสดงให้เห็นว่า  ถึงแม้การบำบัดรักษาแบบกวาซาจะมีบริบททางวัฒนธรรมแบบท้องถิ่น  แต่ก็มีบริบททางวัฒนธรรมแบบชาติพันธุ์ด้วยเช่นกันเนื่องจากมีต้นตอแหล่งกำเนิดมาจากประเทศจีน  ทุกวันนี้  ผู้ที่ได้รับการบำบัดรักษาส่วนใหญ่ก็ยังแสดงความเชื่อ  ความศรัทธาอย่างแรงกล้าในวิธีการบำบัดรักษาดังกล่าว  และก็ยังคงเห็นว่าการบำบัดรักษาแบบกวาซานี้เป็นอีกทางเลือกหนึ่งที่สามารถนำไปสู่ความสมดุลในชีวิตทั้งทางร่างกายและจิตใจได้เป็นอย่างดี
